Empat ahli Geng Aseng aktif curi kenderaan mewah diberkas
Oleh KHAIRUL MOHD. ALI

21 Februari 2021, 7:15 pm
JOHOR BAHRU – Kegiatan sindiket dikenali Geng Aseng yang aktif melakukan jenayah curi kenderaan mewah lumpuh apabila empat ahlinya diberkas di Taman Mount Austin dan Permas Jaya di sini, Jumaat lalu.
Dalam operasi bermula pada pukul 8 malam itu, kesemua suspek berusia 31 hingga 55 tahun ditahan dalam empat siri serbuan berasingan.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, serbuan itu dijalankan selepas pihaknya mendapat laporan kehilangan sebuah kenderaan jenis Toyota Alphard di Taman Desa Tebrau, Khamis lalu.
“Dalam siri serbuan berkenaan, polis turut merampas pelbagai peralatan canggih bagi mencuri kenderaan dan berdasarkan siasatan dibuat, sindiket ini dipercayai mampu mencuri kenderaan dalam tempoh 40 saat.
“Turut dirampas adalah empat buah kenderaan yang masih dilaporkan hilang, beberapa nombor pendaftaran kenderaan palsu dan peralatan mencetak cukai jalan palsu,” katanya dalam satu kenyataan di sini hari ini.
Tambah Mohd. Padzli, siasatan lanjut mendapati tiga daripada suspek positif penyalahgunaan dadah selain turut memiliki rekod jenayah lampau bersabit dadah dan jenayah.

“Kesemua suspek kini direman selama empat hari bermula hari ini manakala kes akan disiasat mengikut Seksyen 379A Kanun Keseksaan.
“Jika sabit kesalahan, mereka boleh dikenakan hukuman penjara tidak kurang satu tahun dan tidak lebih tujuh tahun beserta denda,” ujarnya.
Dalam pada itu, beliau turut menasihati orang ramai khususnya pemilik kenderaan untuk mengambil langkah berjaga-jaga dengan memasang kunci keselamatan tambahan terhadap kenderaan mereka.
Sehubungan itu, Mohd. Padzli turut meminta kerjasama orang awam untuk melaporkan sebarang kelakuan jenayah di kawasan mereka dengan menghubungi talian 07-2182323.-K! ONLINE


16,000 dos vaksin Covid-19 tiba di Pulau Pinang
Oleh MOHD SYALMIZI HAMID

21 Februari 2021, 8:08 pm
GEORGE TOWN – Sebanyak 16,000 dos vaksin Covid-19 selamat tiba di Kompleks Kargo Udara, Lapangan Terbang Antarabangsa Pulau Pinang (LTAPP) hari ini.
Vaksin Pfizer-BioNTech itu tiba dari Singapura dengan pesawat Boeing 747 Cargo Cathay Pacific CX-079 kira-kira pukul 5.30 petang.
Ketibaan tiga kotak peranti muatan unit (ULD) vaksin itu disambut Ketua Menteri, Chow Kon Yeow; Timbalan Menteri Kesihatan I, Datuk Dr. Noor Azmi Ghazali; Pengerusi Jawatankuasa Kesihatan Negeri, Dr. Norlela Ariffin dan Pengarah Kesihatan negeri, Datuk Dr. Asmayani Khalib.
Sementara itu, Kon Yeow berkata, Program Imunisasi Covid-19 Kebangsaan telah membawa harapan ke arah pemulihan selepas rakyat terpaksa membayar harga tinggi dari aspek nyawa, sosial dan ekonomi sejak bermulanya wabak itu kira-kira setahun lalu.
“Harapan saya semoga program imunisasi massa ini akan berjaya dalam menyelamatkan nyawa dan kehidupan rakyat dan saya menyeru seluruh penduduk Pulau Pinang menyokong dan memastikan program ini berjaya.
“Kerajaan negeri juga akan memaklumkan perkembangan dan maklumat penting berkenaan program pemberian vaksin ini kepada penduduk negeri ini dari semasa ke semasa,” katanya kepada pemberita hari ini.

Sementara itu, lebih 30,000 petugas barisan hadapan akan menerima suntikan vaksin fasa pertama di negeri ini. – K! ONLINE


Pelajar ditahan edar ganja
Oleh NUR SHARIEZA ISMAIL

21 Februari 2021, 8:23 pm
SEPANG – Tindakan seorang pelajar kolej swasta melakukan aktiviti pengedaran dadah sejak setahun lalu terbongkar apabila ditahan polis di parkir luar Mutiara Vill Persiaran Bistro Cyberjaya, semalam.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, suspek ditahan oleh polis kereta peronda (MPV) Bahagian Pencegahan Jenayah dan Keselamatan Komuniti (BPJKK) Ibu Pejabat Polis Daerah (IPD) Sepang pada pukul 3.15 pagi.
Beliau berkata, ketika penahanan ke atas suspek, polis telah menemui sepaket plastik lutsinar mengandungi cebisan daun kering disyaki dadah jenis ganja seberat 45 gram.
Katanya, siasatan lanjut mendapati, suspek mengaku terlibat  dengan penjualan dadah jenis ganja sejak sebulan lalu dan menghisap ganja kira-kira dua tahun lalu.
“Suspek yang merupakan pelajar sebuah kolej swasta di Cyberjaya juga mengaku memperoleh dadah daripada seorang lelaki di kawasan Bangi.
“Nilai rampasan ke atas suspek sebanyak RM 450 dan suspek tidak mempunyai kesalahan lampau,” katanya.

Katanya, kes disiasat di bawah Seksyen 39A(1)Akta Dadah Berbahaya (ADB) 1952 dan Seksyen 15(1)(a) ADB 1952. – K! ONLINE


PKPD Penjara Taiping dan kuarters kakitangan ditamatkan
Oleh EDDY AQMAL MOHAMED HAMIDI

21 Februari 2021, 6:12 pm
PETALING JAYA – Perintah Kawalan Pergerakan Diperketatkan (PKPD) yang sebelum ini dikuatkuasakan di Penjara Taiping dan kuarters kakitangan di Taiping, Perak ditamatkan bermula esok.
Menteri Kanan Keselamatan, Datuk Seri Ismail Sabri Yaakob berkata, keputusan menamatkan PKPD itu adalah selepas membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP).
“Sehingga kini, Kementerian Kesihatan (KKM) telah melaksanakan sebanyak 482 ujian saringan dan daripada jumlah itu secara kumulatif sebanyak 142 kes telah direkodkan.
“KKM mengesahkan baki kes positif di lokaliti ini menunjukkan trend penurunan dan tiada lagi sampel saringan yang sedang menunggu keputusan,” katanya menerusi satu kenyataan di sini hari ini.
Jelas beliau, setelah membuat penilaian risiko, kerajaan bersetuju untuk menamatkan PKPD di Penjara Taiping dan kuarters kakitangan di Taiping Perak pada 22 Februari seperti yang telah dijadualkan. – K! ONLINE


PKPD di tapak binaan Central Medicare bermula esok
Oleh EDDY AQMAL MOHAMED HAMIDI

21 Februari 2021, 6:27 pm
PETALING JAYA – Kerajaan bersetuju untuk melaksanakan Perintah Kawalan Pergerakan Diperketatkan (PKPD) di asrama, kilang dan tapak binaan Central Medicare, Hilir Perak, Perak bermula esok sehingga 7 Mac depan.
Menteri Kanan Keselamatan, Datuk Seri Ismail Sabri Yaakob berkata, keputusan tersebut diambil selepas penilaian risiko dibuat bersama pelbagai agensi dalam Jawatankuasa Teknikal Perintah Kawalan Pergerakan (PKP) dan nasihat Kementerian Kesihatan (KKM).
“KKM hari ini melaporkan situasi kes Covid-19 di asrama, kilang dan tapak binaan Central Medicare dan sehingga 19 Februari lalu sebanyak 1,966 ujian saringan telah dilakukan malah daripada jumlah itu sebanyak 185 individu telah didapati positif.
“Pelaksanaan PKPD ini adalah untuk memudahkan KKM melaksanakan saringan secara bersasar ke atas hampir 2,808 orang pekerja,” katanya menerusi satu kenyataan di sini hari ini.
Jelas beliau, saringan bersasar itu melibatkan pekerja warganegara serta bukan warganegara yang tinggal di lokaliti berkenaan untuk mengawal jangkitan dalam komuniti. – K! ONLINE


Premis, kedai makan di Kelantan boleh dibuka sampai pukul 12 malam
Oleh ROHANA MOHD. NAWI

21 Februari 2021, 5:43 pm
KOTA BHARU – Semua premis makanan dan restoran di seluruh negeri ini akhirnya dibenarkan melanjutkan operasi perniagaan masing-masing sehingga pukul 12 tengah malam berkuatkuasa hari ini.
Sebelum ini, peraturan beroperasi setakat pukul 10 malam dikekalkan di Kelantan, meskipun kerajaan pusat membenarkan operasi dilanjutkan sehingga 12 tengah malam bermula 19 Februari lalu.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata, kebenaran itu diberikan selepas mengambil kira kebajikan dan ekonomi tanpa mengabaikan aspek kesihatan rakyat.
Katanya, beberapa prosedur operasi standard (SOP) lain turut diselaraskan seperti di peringkat pusat seperti jumlah individu dibenarkan duduk mengikut keluasan meja makan.
“Kita membenarkan bilangan pelanggan mengikut keluasan meja, namun semua orang wajib mematuhi SOP penjarakan fizikal satu meter antara satu sama lain,” katanya ketika ditemui pemberita hari ini.
Menurut Dr. Izani, antara kelonggaran lain diberikan termasuk membenarkan penglibatan 10 individu bagi aktiviti di pusat rekreasi dalam satu masa dan melanjutkan operasi pasar basah sehingga pukul 4 petang.

“Kerajaan negeri juga sudah membenarkan majlis perkahwinan dengan jumlah 50 orang tetamu di samping mensyaratkan penggunaan khidmat anggota Jabatan Sukarelawan Malaysia (Rela) untuk mengawal keadaan,” katanya. – K! ONLINE


4,456 kes sembuh, 3,297 kes baharu
Oleh SITI A'ISYAH SUKAIMI

21 Februari 2021, 5:55 pm
PUTRAJAYA – Kes sembuh masih mengatasi kes baharu dengan  4,456 kes dilaporkan menjadikan sebanyak 249,209 kes pulih sepenuhnya daripada Covid-19 di Malaysia.
Ketua Pengarah Kesihatan, Tan Sri Dr. Noor Hisham Abdullah berkata, kes baharu pula mencatatkan sebanyak 3,297 kes dengan jumlah kumulatif kes positif Covid-19 sebanyak 283,569 kes.
Menurutnya, daripada jumlah tersebut, enam kes import mendapat jangkitan dari luar negara dan sebanyak 3,291 kes penularan tempatan.
“Kes aktif dengan kebolehjangkitan Covid-19 pula merekodkan sebanyak 33,304 kes.
“Sebanyak lima kes kematian turut dilaporkan dan jumlah kes kematian Covid-19 di Malaysia mencatatkan 1,056 kes,” katanya dalam ciapan Twitter di sini hari ini.
Ujarnya, terdapat 209 kes positif sedang dirawat di Unit Rawatan Rapi dengan 91 kes memerlukan bantuan pernafasan. -K! ONLINE


Calon positif Covid-19 tidak perlu duduki SPM esok
Oleh ROHANA MOHD. NAWI

21 Februari 2021, 6:09 pm
KOTA BHARU – Calon Sijil Pelajaran Malaysia (SPM) di negeri ini yang dijangkiti Covid-19 tidak perlu menduduki peperiksaan itu yang dijadual bermula esok.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, tarikh baharu untuk mereka menduduki SPM akan ditentukan kemudian.
“Kita akan kumpulkan pelajar ini dalam satu tarikh yang sesuai untuk mengambil peperiksaan itu selepas mereka habis tempoh kuarantin masing-masing.
“Keputusan mengecualikan mereka dilakukan selepas kita mendapat nasihat Jabatan Kesihatan negeri,” katanya selepas mempengerusikan Mesyuarat Jawatankuasa Teknikal Negeri di sini hari ini.
Sebelum ini, seramai 41 calon SPM di sebuah sekolah agama berasrama di Machang disahkan positif Covid-19.
Semua pelajar terbabit kini ditempatkan di pusat kuarantin di Dewan Jubli Perak, Kota Bharu dan Pusat Tarbiah Islamiah Kelantan (Putik), Pengkalan Chepa, untuk rawatan dan proses kuarantin. – K! ONLINE


493 individu ingkar SOP PKP ditahan
Oleh EDDY AQMAL MOHAMED HAMIDI

21 Februari 2021, 7:10 pm
PETALING JAYA – Seramai 493 individu telah ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, sebanyak 484 kompaun telah dikeluarkan manakala sembilan individu telah direman bagi membantu siasatan di atas pelbagai kesalahan.
“Task Force Operasi Pematuhan yang diketuai Polis Diraja Malaysia (PDRM) telah membuat sebanyak 70,696 pemeriksaan semalam bagi memantau dan menguatkuasakan pematuhan SOP PKP.
“Seramai 3,060 pasukan pematuhan melibatkan 14,109 anggota telah membuat pemantauan di 5,894 buah restoran, pasar raya (4,514), bank (4,217), penjaja (2,697), pasar awam dan tani (2,142), kilang (1,673) dan pejabat kerajaan (733),” katanya menerusi satu kenyataan di sini hari ini.
Menurut beliau, turut dipantau adalah tempat ibadah (3,733) tempat riadah (1,680), terminal pengangutan darat (2,044) terminal pengangkutan air (320) dan terminal pengangkutan udara (104).
“Antara kesalahan yang direkodkan adalah tindakan rentas negeri atau daerah tanpa kebenaran (113) tidak mengamalkan penjarakan fizikal (132) gagal menyediakan peralatan merekod diri (117) dan tidak memakai pelitup muka (70),” ujar beliau.

Mengulas lanjut, Ismail Sabri berkata, seramai 20 orang pendatang asing tanpa izin (PATI) turut ditahan semalam selain berjaya merampas sebanyak 17 buah kenderaan darat menerusi Ops Benteng.
“Menerusi Ops Benteng, pihak berkuasa turut berjaya mengesan sebanyak 102 buah bot serta kapal di perairan negara melalui lima aktiviti penglihatan,” katanya. – K! ONLINE


Syatilla pertama kali tunai solat sunat Dhuha pada usia 30 tahun
Oleh KOSMO!

21 Februari 2021, 5:57 pm
PETALING JAYA – Sanggup mengenepikan ego dan rasa malu, pelakon dan usahawan Syatilla Melvin mendedahkan dia menunaikan solat sunat dhuha buat pertama kali dalam hidupnya pada usia 30 tahun.
Akui pemilik nama lengkap Siti Nur Syatilla Amirol Melvin itu dalam satu entri Instagram, dia pada awalnya malu untuk mendedahkan khilaf sendiri kepada umum.
“Ya Allah SWT. Malu sebenarnya nak mengaku tetapi saya percaya mungkin ada juga individu lain yang pernah lalui perkara sama. Dulu solat wajib pun rongak, apatah lagi solat sunat.
“Segan dan malu nak mengaku sebenarnya sebab takut orang fikir bukan-bukan dan dikutuk,” tulisnya dalam entri tersebut.
Tambah isteri kepada pelakon Shaheizy Sam itu, disebabkan tidak pernah menunaikan solat sunat Dhuha, dia terpaksa belajar niat dan cara-cara solat tersebut dalam internet.
“Sebab tak pernah buat solat sunat Dhuha ini, saya pun terpaksa Google dan tonton YouTube untuk belajar cara niat. Malu dengan diri sendiri hanya Tuhan saja yang tahu.

“Tetapi apabila sudah buat, rasa sayang nak tinggalkan sebab seperti satu keperluan pula. Insya-Allah saya akan sedaya upaya tengah usaha untuk buat hari-hari,” ujarnya lagi.
Tambah pelakon drama Selafaz Cinta itu, dia juga terkejut dengan impak yang dirasai selepas menunaikan solat sunat tersebut.
“Kesan melalui solat Dhuha ini saya dapati sangat luar biasa.
“Jangan pernah rasa terlambat untuk mula buat benda baik. Selagi ada rezeki bernafas, selagi itulah kita ada peluang,” katanya lagi.
Minggu lalu, Syatilla menerima kecaman daripada netizen selepas tindakannya memuat naik foto dengan wajah yang diconteng warna hitam untuk mempromosikan produk kecantikan jenamanya. – K! ONLINE


Dua dalang bawa masuk PATI ditahan
Oleh ASLIZA MUSA

21 Februari 2021, 6:35 pm
PARIT BUNTAR – Dua lelaki warga Indonesia yang dipercayai dalang kegiatan menyeludup masuk dan keluar pendatang asing tanpa izin (PATI) ke negara ini ditahan polis di perairan Pantai Kuala Kurau di sini Selasa lalu.
Suspek berusia 32 dan 43 tahun itu ditahan dalam Ops Pintas/Benteng oleh Bahagian Siasatan Jenayah Maksiat, Judi dan Kongsi Gelap (D7) Kontinjen Perak pada pukul 6 petang.
Ketua Jabatan Siasatan Jenayah Perak, Senior Asisten Komisioner Anuar Othman berkata, tangkapan yang turut dibantu pegawai dan anggota Marin Wilayah 1 dilakukan selepas membuat pemerhatian kira-kira 45 minit.
Katanya, sebuah bot mengandungi 10 tong dan tangki besar dirampas dalam operasi itu selain sebuah magnetik kompas, sebuah telefon bimbit dan wang tunai berjumlah RM4,364.
“Siasatan mendapati suspek berusia 32 tahun itu bekerja sebagai tekong bot untuk mengangkut migran warga Indonesia.
“Suspek mengaku telah membawa masuk migran dari negara tersebut ke Malaysia menggunakan bot selain menghantar pulang 25 individu dari negara sama pada awal Disember lalu,” katanya di sini hari ini.

Menurut beliau, berdasarkan siasatan, suspek juga memberitahu yang migran berkenaan naik melalui sebuah gudang penyimpanan bot di Juru, Pulau Pinang.
Katanya, bayaran sebanyak RM1,200 dikenakan ke atas seorang penumpang untuk perjalanan ke Acheh, Indonesia.
“Suspek dipercayai aktif dalam kegiatan penyeludupan migran warga Indonesia itu sejak bulan Mei 2019.
“Kedua-dua mereka yang gagal mengemukakan sebarang dokumen perjalanan yang sah itu direman selama 14 hari di lokap Balai Polis Bagan Serai,” katanya.
Tambahnya, siasatan kes dijalankan mengikut Seksyen 26A Akta Antipemerdagangan Orang dan Antipenyeludupan Migran 2007 dan Seksyen 6(1)(c) Akta Imigresen 1959/63. – K! ONLINE


Tiada maklumat pemimpin UMNO positif Covid-19
Oleh MOHD RIDZAUDDIN ROSLAN dan EDDY AQMAL MOHAMED HAMIDI

21 Februari 2021, 6:23 pm
PETALING JAYA- ‘Setakat ini saya tiada info berkenaan perkara tersebut’.
Itu reaksi diberikan Timbalan Presiden UMNO, Datuk Seri Mohamad Hasan berhubung dakwaan satu agensi media yang mengatakan seorang pemimpin parti melayu itu positif Covid-19.
“Setakat ini, saya tiada info berkenaan perkara tersebut. Saya juga tidak dimaklumkan oleh sesiapa tentang kes positif itu.
“Saya kena semak dulu, kerana tiada siapa-siapa yang memberitahu,” katanya kepada Kosmo! tadi.
Terdahulu, satu laporan berita mendakwa seorang pemimpin UMNO yang menghadiri Mesyuarat Majlis Kerja Tertinggi (MKT) di Janda Baik, Pahang Jumaat lalu dilaporkan positif Covid-19.
Susulan itu, beberapa pemimpin tertinggi UMNO yang turut menghadiri mesyuarat berkenaan dikatakan telah melakukan ujian saringan.

Sementara itu, seorang sumber UMNO turut memaklumkan tidak mempunyai sebarang maklumat berkenaan dakwaan tersebut.
“Tiada maklumat mengenai berita di atas (ahli UMNO positif Covid-19),” jawabnya ringkas. – K! ONLINE


Fokus Sejarah, Matematik – Bella Dowanna sedia duduki SPM
Oleh MOHAMMAD SHAHEMY AZMI

21 Februari 2021, 5:51 pm
PETALING JAYA – Pelakon Bella Dowanna yang bakal menduduki peperiksaan Sijil Pelajaran Malaysia (SPM) bermula esok.
Dia juga telah bersedia sepenuhnya untuk menjawab peperiksaan tersebut selepas tertangguh pada tahun lalu ekoran pandemik Covid-19.
Bella atau nama sebenarnya Qystinna Istajibilla Dowanna Halim, 18, ketika dihubungi Kosmo! memberitahu, dia akan menduduki peperiksaan Bahasa Melayu Pemahaman dan Penulisan pada pukul 8 pagi esok dan diakhiri dengan kertas Tasawwuf pada 25 Mac nanti.
“Alhamdulillah, saya sudah buat semua persediaan, termasuk kelengkapan alat-alat tulis dan borang pengesahan bebas Covid-19.
“Sejak dapat tahu tarikh sebenar SPM sekitar awal Januari lalu, saya fokus membuat persediaan dan melakukan latihan ulang kaji, terutama melibatkan subjek yang perlu diberi perhatian,” ujar Bella.
Bakal menduduki 10 kertas peperiksaan, Bella memberi penekanan terhadap subjek Sejarah dan Matematik kerana menyedari kelemahan penguasaan terhadap kedua-dua subjek berkenaan.

“Untuk subjek-subjek lain, insya-Allah saya boleh buat dan berharap dapat keputusan terbaik,” ujar pelakon Budak Tebing itu.
Bella yang bakal menduduki peperiksaan SPM di Sekolah Menengah Kebangsaan Seri Hartamas, Kuala Lumpur turut menitipkan doa buat semua calon dan rakan-rakannya yang bakal menempuh SPM esok supaya melakukan yang terbaik dan berusaha bersungguh-sungguh.
“Untuk semua calon SPM esok, marilah kita sama-sama berusaha buat sehabis baik dan berjuang bersungguh-sungguh,” katanya yang bercadang untuk melanjutkan pengajian dalam bidang perniagaan atau seni lakonan pada masa akan datang. – K! ONLINE


MDBG tawar khidmat kaunter pandu lalu
Oleh ZAKI SALLEH

21 Februari 2021, 5:20 pm
BATU GAJAH – Majlis Daerah Batu Gajah (MDBG) menyediakan perkhidmatan kaunter pandu lalu di pekarangan ibu pejabat pihak berkuasa tempatan itu di sini bagi memudahkan orang ramai berurusan tanpa perlu masuk ke dalam premis seperti kebiasaannya.
MDBG dalam satu kenyataan memberitahu, perkhidmatan tersebut mula beroperasi sejak 26 Januari lalu sejajar keperluan ketika berada di bawah penguatkuasaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB).
Menurut kenyataan tersebut, antara perkhidmatan yang disediakan termasuk khidmat pembayaran cukai taksiran dan bayaran kompaun.
“Perkhidmatan dibuka setiap hari Selasa hingga Jumaat bermula pukul 9 pagi hingga 3 petang sepanjang tempoh PKPB.
“Kami menggalakkan pengguna menggunakan perkhidmatan pandu lalu kerana lebih pantas, selamat dan selesa,” ujar kenyataan itu.
Dalam pada itu, pelanggan yang memerlukan perkhidmatan kaunter diwajibkan mematuhi Prosedur Operasi Standard (SOP) yang ditetapkan bagi mengekang penularan pandemik Covid-19. – K! ONLINE.


Penerima vaksin bakal terima pasport vaksin
Oleh NOR IDAYU BOSRO dan MOHD. HUSNI MOHD. NOOR

21 Februari 2021, 4:58 pm
PUTRAJAYA – Kerajaan akan mengeluarkan pasport vaksin sebagai dokumen pengesahan bagi individu yang telah menerima suntikan vaksin Covid-19.
Menteri Kesihatan Datuk Seri Dr. Adham Baba berkata, perkara itu sedang diperhalusi dengan mengambil kira dua kaedah iaitu menerusi aplikasi MySejahtera dan dokumen secara fizikal.
“Ketika ini, kita cadangkan dua kaedah iaitu pertama dipaparkan dalam aplikasi MySejahtera dan dokumen secara fizikal iaitu dalam bentuk pasport.
“Kalau ikut perancangan, kita sedang lihat bagaimana negara-negara lain boleh berkolaborasi dengan pasport vaksin tersebut,” katanya.
Beliau berkata demikian ketika sidang akhbar selepas menyaksikan ketibaan kumpulan pertama vaksin Covid-19 Pfizer-BioNTech menerusi pesawat MH604 yang dikendalikan oleh MABkargo Sdn. Bhd. (MASKargo) di Lapangan Terbang Kuala Lumpur (KLIA), Sepang hari ini.
Dalam perkembangan sama, Menteri Pengangkutan Datuk Seri Wee Ka Siong berkata, pihaknya sudah berbincang dengan rakan sejawat di Singapura khususnya bagi mewujudkan satu perakuan bersama bagi individu yang pernah menerima vaksin.

Menurutnya, perkara itu akan di bawa ke Wisma Putra supaya semua negara di rantau ini dapat menerima pakai satu kod notifikasi atau pensijilan bagi mereka yang sudah menerima vaksin dan menggunakan lapangan terbang.
“Saya rasa kita kena buat tindakan susulan untuk memastikan mereka yang menggunakan lapangan terbang kita akan mengikuti prosedur operasi standard (SOP) apabila tiba di negara ini atau negara lain dan mereka masih lagi tertakluk kepada kuarantin atau tidak,” katanya.
Katanya, beliau melihat PICK ini boleh menghidupkan kembali sektor penerbangan di Malaysia dan negara serantau lain. -K! ONLINE.


Sektor perkayuan mampu jana pendapatan sehingga RM23 bilion tahun ini – KPPK
Oleh AHMAD SHAHERMAN SHAMSURI

21 Februari 2021, 5:07 pm
PETALING JAYA – Kementerian Perusahaan Perladangan dan Komoditi (KPPK) yakin prestasi eksport sektor perkayuan mampu mencapai RM23 bilion pada tahun ini.
Menterinya, Datuk Dr. Mohd. Kharuddin Aman Razali berkata, keyakinan tersebut bersandarkan kepada ‘kehadiran’ vaksin di negara ini yang dijangka dapat meredakan pandemik Covid-19 ketika ini.
Kata beliau, pemulihan ekonomi di negara pengimport utama kayu dan produk kayu seperti di Amerika Syarikat (AS) dan China serta permintaan dari negara-negara lain yang semakin meningkat turut memacu perkembangan positif pasaran sektor perkayuan pada tahun ini.
“Prestasi eksport sektor perkayuan bagi tahun 2020 telah menunjukkan pencapaian yang baik apabila mencatatkan nilai eksport sebanyak RM22.02 bilion meskipun pandemik Covid-19 masih belum berakhir.
“Meskipun mencatatkan penurunan dua peratus berbanding tahun sebelumnya, prestasi berkenaan menunjukkan fasa pemulihan positif jika dibandingkan dengan industri lain yang mencatatkan penurunan sangat ketara ketika ini,” katanya dalam satu kenyataan di sini hari ini.
Mengulas lanjut, Mohd. Khairuddin berkata, eksport perkayuan mulai meningkat secara bulanan bermula Mei hingga Disember 2020 iaitu semasa fasa pemulihan.

Jelasnya, dalam tempoh itu syarikat pengeluar produk kayu terutamanya perabot kayu, tanggam, papan lapis dan kayu kumai kembali rancak beroperasi untuk memenuhi tempahan pasaran eksport.
“Pasaran utama bagi sektor perkayuan yang menunjukkan peningkatan ialah AS dan China kerana kedua-dua pasaran ini menyumbang sebanyak 44 peratus dari eksport keseluruhan Malaysia.
“AS mencatatkan peningkatan sebanyak 50 peratus kepada RM7.4 bilion berbanding RM5 bilion bagi tahun 2019.
“Peningkatan ini dipengaruhi oleh rangsangan Kerajaan AS kepada ekonominya untuk industri pembinaan semasa pandemik Covid-19 dan peningkatan dalam e-dagang yang membawa kepada pertambahan
permintaan terhadap produk kayu Malaysia,” katanya.
Tambah beliau, negara China pula mencatatkan peningkatan sebanyak 23 peratus kepada RM2.3 bilion berbanding RM1.8 bilion tempoh yang sama pada tahun 2019.-K! ONLINE.


KPDNHEP terima 2,096 aduan pembelian online
Oleh NOOR HAYATI MAMAT

21 Februari 2021, 5:16 pm
HULU TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) menerima aduan luar biasa berhubung pembelian online pada bulan lalu iaitu sebanyak 2,096 kes.
Timbalan Menterinya, Datuk Rosol Wahid berkata, antara aduan tertinggi melibatkan pembelian online diterima ialah transaksi mengelirukan (794 kes), perkhidmatan mengelirukan (384 kes), harga barang (376 kes) dan iklan mengelirukan (78 kes).
Beliau yang juga Ahli Parlimen Hulu Terengganu berkata, kebanyakan aduan berhubung pembelian online itu diterima daripada pengguna dari Selangor, Kuala Lumpur dan Johor.
“Kenaikan aduan berkenaan mungkin disebabkan keghairah pengguna melakukan pembelian online kerana pergerakan keluar rumah agak terbatas ekoran Perintah Kawalan Pergerakan(PKP) 2.0.
“Mungkin berlaku kesilapan atau kekurangan ekoran transaksi online yang terlalu rancak,” katanya selepas menyampaikan bantuan khas kepada penduduk terjejas Covid-19 di Pusat Khidmat Ahli Parlimen Hulu Terengganu di sini hari ini.
Rosol berkata, sebanyak 1,635 aduan melibatkan pembelian online berkenaan telah diselesaikan manakala baki 461 aduan pula masih dalam siasatan.

Dalam perkembangan sama, beliau menasihatkan pengguna agar sentiasa berwaspada apabila melakukan pembelian online terutama secara langsung menerusi media sosial seperti WhatsApp, Instagram dan Facebook. – K! ONLINE.


Saluran DidikTV KPM relevan walaupun sekolah dibuka semula
Oleh DIYANATUL ATIQAH ZAKARYA

21 Februari 2021, 5:04 pm
ALOR GAJAH – Saluran DidikTV Kementerian Pendidikan kekal relevan sebagai sokongan pendidikan meskipun kerajaan mengumumkan pembukaan semula sesi persekolahan secara berperingkat bermula pada 1 Mac depan.
Ahli Parlimen Masjid Tanah, Datuk Mas Ermieyati Samsudin berkata, keputusan pembukaan sekolah itu sudah semestinya dibuat selepas mengambil kira setiap aspek termasuk platform DidikTV KPM yang dilancarkan pada 17 Februari lalu sebagai saluran pendidikan.
Katanya, saluran DidikTV KPM itu boleh dijadikan rujukan atau sokongan pembelajaran, bukan sahaja untuk para pelajar tetapi kepada ibu bapa dalam membantu serta memahami proses pendidikan anak-anak ketika di rumah.
“Walaupun sesi pengajaran dan pembelajaran (PdP) selepas ini berlaku di sekolah, saluran DidikTV KPM diyakini akan menjadi nilai tambah kepada para pelajar serta alternatif kepada ibu bapa dalam menyokong pendidikan anak-anak di rumah.
“Pada saya DidikTV KPM ini bukan pembaziran, malah pelancaran saluran itu dibuat dengan penilaian teliti oleh pihak kerajaan, termasuk pengumuman pembukaan semula sekolah oleh Menteri Pendidikan, Datuk Dr. Mohd. Radzi Md. Jidin, kelmarin,” katanya.
Beliau berkata demikian ketika ditemui pemberita selepas Program Penyerahan Tablet di Pusat Khidmat Rakyat Parlimen Masjid Tanah di sini, hari ini.

Terdahulu, Kementerian Pendidikan menetapkan pembukaan sekolah bermula 1 Mac ini untuk pelajar sekolah rendah iaitu pra sekolah, tahun 1 dan Tahun 2. Bagi pelajar Tahun 3 hingga Tahun 6 pula akan bermula 8 Mac ini.
Sementara itu, tarikh pelajar sekolah menengah kembali ke sekolah adalah pada 4 April 2021 bagi kumpulan A iaitu Johor, Kelantan, Terengganu dan Kedah, manakala bagi Kumpulan B bermula 5 april 2021.
Dalam majlis berkenaan, Mas Ermieyati yang juga Timbalan Menteri Pembangunan Usahawan dan Koperasi telah mengedarkan 100 buah tablet berserta kad sim percuma secara pandu lalu bagi bagi tujuan pembelajaran norma baharu.
Katanya, pihaknya akan menyumbangkan kira-kira 200 tablet lagi dalam masa terdekat selepas pusat khidmatnya menerima permohonan yang terlalu tinggi daripada masyarakat setempat.
“Masih ramai lagi yang datang merayu dan sebagainya, sebab itulah saya pun telah bermesyuarat insyaAllah akan tambah lagi 200 tablet. Dalam minggu ini juga kita akan bagi.
“Saya harap walaupun sekolah nak dibuka bulan hadapan, kita berikan juga sebab saya yakin dan percaya selepas ini norma baharu. Kegunaanya itu bukan hanya ketika sekolah ditutup tapi pada bila-bila masa sahaja,” ujarnya. -K! ONLINE.


49,472 calon duduki SPM 2020 di Johor, bermula esok
Oleh KHAIRUL MOHD. ALI

21 Februari 2021, 5:12 pm
JOHOR BAHRU – Seramai 49,472 pelajar di seluruh Johor bakal menduduki peperiksaan Sijil Pelajaran Malaysia (SPM) tahun 2020 yang dijadualkan bermula esok.
Pengerusi Jawatankuasa Pendidikan, Penerangan, Warisan dan Budaya negeri, Mazlan Bujang berkata, peperiksaan itu akan dibuat di 366 pusat pemeriksaan yang dibuka seluruh negeri.
Menurut beliau, bagi memastikan kelancaran peperiksaan itu, seramai 4,089 petugas telah dilantik.
“Sehubungan itu, petugas dan pelajar yang terlibat diwajibkan untuk mengikuti segala panduan pengurusan pentaksiran peperiksaan awam yang digariskan Kementerian Pendidikan Malaysia (KPM).
“Pengoperasian sekolah dalam norma baharu dan prosedur operasi standard (SOP) telah ditetapkan bagi memastikan kelancaran peperiksaan serta mencegah penularan wabak Covid-19,” katanya dalam satu kenyataan, di sini hari ini.
Peperiksaan SPM yang dijadualkan esok melibatkan calon yang sepatutnya menduduki peperiksaan itu pada tahun lalu namun terpaksa ditangguhkan akibat pandemik Covid-19.

Kerajaan kemudian memutuskan agar peperiksaan itu diadakan secara serentak bermula 22 Februari di seluruh negara.
Tambah Mazlan lagi, sehubungan itu pihaknya turut mendoakan agar kesemua calon peperiksaan SPM 2020 itu agar dapat menduduki peperiksaan dengan jayanya.-K! ONLINE.


73,710 dos vaksin Pfizer-BioNTech tiba di Johor
Oleh MOHAMAD FAIZAL HASHIM

21 Februari 2021, 5:31 pm
JOHOR BAHRU – Sejumlah 73,710 dos vaksin Covid-19 jenis Pfizer-BioNTech telah dihantar ke empat Pusat Simpanan Vaksinasi (PSV) pada hari ini.
Menteri Kesihatan, Datuk Seri Dr. Adham Baba menerusi kenyataan di Facebooknya berkata, vaksin itu akan diedarkan ke seluruh 54 Pusat Pemberian Vaksin (PPV) yang ada di seluruh negeri ini.
Katanya, petugas barisan hadapan di negeri ini adalah golongan pertama yang akan menerima vaksin secara berperingkat-peringkat mulai minggu ini.
“Vaksin yang dibawa menggunakan trak DHL ini adalah kumpulan pertama vaksin yang sama tiba di KLIA pagi tadi daripada kilang Pfizer-BioNTech di Puurs, Belgium.
“Semoga dengan kehadiran vaksin ini dapat memberi harapan baru buat semua rakyat Malaysia dalam peperangan kita melawan Covid-19 ini,” katanya di sini hari ini.
Adham Baba berada di Johor Bahru bagi menyambut ketibaan vaksin di negeri tersebut bersama Menteri Besar, Datuk Hasni Mohammad pada pukul 2.00 petang tadi.

Beliau diiringi Hasni terus ke laluan bas di Kompleks Kastam Imigresen dan Kuarantin (CIQ) Bangunan Sultan Iskandar (BSI) dan bergerak ke Tambak Johor bagi menyambut ketibaan vaksin Pfizer-BioNTech yang dibawa daripada Singapura.
Pada Selasa lalu, Perdana Menteri, Tan Sri Muhyiddin Yassin memberitahu Vaksin Covid-19 akan tiba di negara ini hari ini sementara pelaksanaan Program Imunisasi Covid-19 Kebangsaan akan mula dilancarkan secara berfasa pada 26 Februari.
Muhyiddin akan menerima suntikan vaksin itu pada hari pertama pelaksanaan program berkenaan bersama-sama petugas barisan hadapan. – K! ONLINE


Kes representasi pemulihan kerja meningkat tahun lalu
Oleh NOR IDAYU BOSRO

21 Februari 2021, 5:24 pm
PUTRAJAYA – Jabatan Perhubungan Perusahaan Malaysia (JPPM) menerima peningkatan jumlah pengendalian kes representasi pemulihan kerja sepanjang tahun lalu sebanyak 9,142 kes berbanding 7,179 pada tahun sebelumnya.
Menteri Sumber Manusia, Datuk Seri M. Saravanan berkata, daripada jumlah itu, JPPM berjaya menyelesaikan sebanyak 6,275 kes dengan 3,694 daripadanya diselesaikan oleh JPPM melalui kaedah rundingan damai.
“Daripada jumlah itu, sejumlah 2,150 kes berjaya diselesaikan secara pembayaran ex-gratia yang
melibatkan jumlah pembayaran sebanyak RM50.87 juta.
“Pembayaran ex-gratia tertinggi yang diterima oleh perayu adalah sebanyak RM 1.41 juta selain seramai 196 orang telah berjaya dipulihkan semula ke jawatan asal,” katanya dalam satu kenyataan di sini hari ini.
Saravanan berkata, mengikut rekod JPPM, jumlah pembayaran secara ex-gratia pada tahun 2018 adalah sebanyak RM 22.37 juta manakala RM47.29 juta dibuat pada tahun 2019.
Beliau berkata, antara inisiatif yang dilaksanakan JPPM bagi mempercepatkan pengendalian kes dan meningkatkan penyelesaian secara rundingan damai adalah dengan penglibatan pegawai-pegawai di ibu pejabat yang turut mengendalikan mesyuarat rundingan damai di negeri-negeri dengan kes tinggi seperti Selangor dan Kuala Lumpur.

Katanya, selain itu, rundingan damai lanjutan turut dijalankan di ibu pejabat untuk meningkatkan penyelesaian kes secara rundingan damai.
“Untuk memudahkan pekerja memfailkan kes semasa tempoh PKP, JPPM juga telah mengambil inisiatif dengan menerima pemfailan kes secara dalam talian.
“Mesyuarat rundingan damai juga dilaksanakan secara dalam talian dengan persetujuan kedua-dua belah pihak iaitu majikan dan pekerja,” katanya.
Sementara itu, Saravanan berkata, JPPM juga akan sentiasa berusaha untuk meningkatkan penyelesaian kes melalui kaedah rundingan damai.
“Malah, majikan, pekerja serta kesatuan sekerja adalah digalakkan untuk menyelesaikan kes secara rundingan damai kerana ianya dapat menjimatkan masa dan kos di samping memelihara perhubungan perusahaan yang kondusif serta harmoni,” katanya. – K! ONLINE.


Mayat lelaki reput dalam tong dram
Oleh MOHD SYALMIZI HAMID

21 Februari 2021, 5:28 pm
SEBERANG PERAI – Seorang pekerja ladang terkejut selepas menemui mayat seorang lelaki yang sudah reput di dalam sebuah tong dram di sebuah kebun di Tiga Kongsi, Simpang Ampat, Nibong Tebal di sini semalam.
Mayat dipercayai lelaki warga asing berusia lingkungan 40-an itu ditemui kira-kira pukul 6 petang oleh pekerja pemotong sawit tersebut.
Ketua Polis Daerah Seberang Perai Selatan, Superintendan Lee Chong Chern berkata, pekerja berkenaan pada mulanya mendakwa terhidu bau busuk dari sebuah tong besar berwarna biru sebelum menghubungi majikannya.
“Polis yang tiba di lokasi kejadian mendapati mayat yang tidak dapat dikesan identitinya itu dan dipercayai warga asing berusia 40-an memakai seluar pendek dan berkemeja-T.
“Dia dipercayai meninggal dunia lebih kurang satu bulan berdasarkan keadaan mayat yang sudah mengecut dan kering,” katanya ketika dihubungi hari ini.
Menurutnya, siasatan awal mendapati tiada kesan kecederaan pada badan mayat dan polis tidak menjumpai apa-apa kesan lain di sekitar tempat kejadian.

“Polis sedang melakukan siasatan lanjut berhubung kejadian itu dan kes diklasifikasikan sebagai kematian mengejut,” katanya.
Beliau berkata, proses bedah siasat dijalankan di Hospital Seberang Jaya di sini bagi mengetahui punca sebenar kematian. – K! ONLINE.


Peruntukan RM19.2 juta naik taraf ban sekitar pantai di Batu Pahat
Oleh MOHAMAD FAHD RAHMAT

21 Februari 2021, 5:24 pm
BATU PAHAT – Sebanyak RM19.2 juta diperuntukkan kerajaan persekutuan bagi menaik taraf benteng di sekitar pantai daerah ini yang dijangka siap pada tahun 2023.
Ahli Parlimen Batu Pahat, Datuk Mohd. Rashid Hasnon berkata, Projek Fenomena Air Pasang Besar itu bakal memberi manfaat kepada puluhan ribu penduduk di jajaran pantai sepanjang 34.6 kilometer itu.
“Projek ini bertujuan membina dan menaik taraf ban atau penghadang air supaya kemasukan air laut ke kawasan perumahan serta pertanian dapat dikawal.
“Terdapat beberapa kawasan telah dikenal pasti tempat berisiko berlakunya air pasang besar setiap tahun iaitu di sekitar Tampok, Rengit, Senggarang, Minyak Beku dan Peserai.
“Pembinaannya dijangka bermula penghujung tahun ini dengan peruntukan Jabatan Pengairan dan Saliran (JPS) pusat,” katanya dalam sidang akhbar selepas mengadakan lawatan tapak di beberapa kawasan terjejas air pasang di sini hari ini.
Mohd. Rashid berkata, pembinaan berperingkat benteng ini dimulakan pada akhir 70-an dan siap pada 2000.

“Benteng sebelum ini setinggi 3.7 meter namun akibat fenomena alam seperti peningkatan paras air laut menyebabkan benteng berkenaan perlu dinaik taraf.
“Kejadian ini ditambah dengan faktor angin dan hujan lebat menyebabkan limpahan air laut ke kawasan darat termasuklah perumahan dan pertanian,” katanya. – K! ONLINE


Tujuh petugas kaunter JPJ Johor ditahan SPRM
Oleh MOHD SHARKAWI LONDING

21 Februari 2021, 4:06 pm
JOHOR BAHRU – Tujuh kakitangan Jabatan Pengangkutan Jalan (JPJ) Johor ditahan Suruhanjaya Pencegahan Rasuah Malaysia (SPRM) Johor hari ini.
Mereka yang ditahan itu melibatkan lima lelaki dan dua wanita yang berusia antara 27 hingga 42 tahun yang bertugas pada bahagian kaunter JPJ Johor.
Menurut sumber, kakitangan itu ditahan bagi membantu siasatan berhubung ketirisan kutipan cukai jalan JPJ Negeri Johor mencecah RM3.1 juta.
“Kesemua kakitangan yang ditahan tersebut bertugas di JPJ Johor dan dipercayai memanipulasi sistem MYSIKAP bagi urusan cukai jalan LKM.
“Ketirisan itu membabitkan urusan cukai jalan Lesen Kenderaan Motor (LKM) melibatkan lebih 1,000 jenis kenderaan bermotor.
“Jumlah ketirisan kutipan cukai jalan JPJ Negeri Johor mencecah RM3.1 juta dalam tempoh enam bulan iaitu bermula Julai hingga Disember 2019,” jelas sumber tersebut di sini hari ini.

Katanya, kaunter hadapan JPJ dikenal pasti antara yang mudah terdedah kepada aktiviti jenayah terutama membabitkan rasuah, penyelewengan dan salah guna kuasa.
“Isu paling kerap berlaku ialah perbuatan salah guna kuasa oleh kakitangan dengan menceroboh sistem JPJ,” katanya.
Sementara itu, Ketua Pesuruhjaya SPRM, Datuk Seri Azam Baki yang kini berada di Johor Bahru bagi menghadiri mesyuarat bersama-sama SPRM Johor mengesahkan tangkapan tersebut.
Menurut Azam, kesemua suspek akan dibawa ke Mahkamah Majistret di sin pada esok bagi proses reman dan kes siasatan dijalankan di bawah Seksyen 18 Akta SPRM 2009.
Mengulas lanjut, beliau berkata, siasatan itu bermula hasil makluman dan kerjasama Bahagian Integriti dan Pejabat Ketua Pengarah JPJ.-K! ONLINE.


Lelaki tersangkut dengan kucing atas pokok
Oleh KOSMO!

21 Februari 2021, 4:08 pm
LONDON – Seorang lelaki terpaksa berdepan detik cemas apabila tersangkut di atas sebatang pokok setinggi 10 meter ketika mahu cuba menurunkan kucingnya baru-baru ini, lapor akhbar Daily Star.
Menurut penyelamat haiwan, Stephen Wickam, pihak bomba Rochdale, Greater Manchester terpaksa menggunakan tangga sepanjang 10 meter untuk menyelamatkan lelaki berkenaan.
“Saya telah bekerja selama 25 tahun dengan persatuan haiwan dan pernah membantu menurunkan banyak kucing yang terperangkap di atas pokok tinggi.
“Ini adalah kejadian kali kedua yang pernah saya lihat apabila pemilik kucing turut tersangkut di atas pokok,” katanya.
Kucing itu dilaporkan telah tersangkut di atas pokok itu selama lima hari sebelum tuannya nekad memanjat naik bagi mendapatkan haiwan kesayangannya itu.
Menurut Wickam, dalam kes seperti ini, kebanyakan kucing berupaya untuk turun sendiri dari atas pokok melainkan terdapat situasi tertentu yang menghalangnya daripada berbuat demikian.

“Jika tidak perlu atau benar-benar kecemasan, kami nasihatkan pemilik untuk cuba mengumpan kucing dengan makanan beraroma kuat seperti ikan bagi membantunya turun dan jika tidak berhasil dalam tempoh 24 jam, hubungi kami,” katanya. – Agensi


Warga emas mati sendirian di rumah
Oleh MUHAMMAD ZIKRI

21 Februari 2021, 3:44 pm
PONTIAN – Bau busuk dari sebuah rumah membongkar penemuan mayat seorang warga emas yang dipercayai telah mati beberapa hari lalu di sebuah rumah di Taman Megah di sini semalam.
Ketua Polis Daerah Pontian, Superintendan Mustafa Bakri Salleh berkata, pihaknya menerima panggilan telefon daripada seorang jiran mengenai penemuan mayat berusia 72 tahun pada pukol 8.55 malam tadi.
Katanya, berdasarkan laporan yang diterima, jiran mangsa memaklumkan menjumpai mayat lelaki yang tinggal bersendirian di rumah tersebut.
“Pemeriksaan lanjut mengesahkan tiada sebarang unsur jenayah dikesan. Mayat seterusnya di bawa ke Hospital Pontian untuk di bedah siasat,” katanya dalam satu kenyataan di sini hari ini.
Tambah Mustafa, mangsa mempunyai rekod sakit kencing manis, jantung dan darah tinggi dan diperakui oleh adik mangsa,
“Setakat ini kes diklasifikasikan sebagai kematian mengejut (SDR) dan siasatan lanjut masih diteruskan,” jelasnya.

Sementara itu, anak saudara mangsa, Teo Chang Yum, 38, ketika ditemui di lokasi kejadian memberitahu, mayat yang ditemui itu merupakan bapa saudaranya yang dikenali sebagai Yap Keng Hock.
Katanya, bapa saudaranya tinggal bersendirian berikutan isteri dan tiga anaknya berada di Singapura dan tidak dapat balik ke Johor disebabkan penutupan pintu sempadan kerana Covid-19.- K! ONLINE.


Sarjan antara empat direman kes rasuah
Oleh MOHD. RAFIE AZIMI

21 Februari 2021, 4:16 pm
ALOR SETAR – Seorang anggota polis berpangkat sarjan merupakan antara empat individu yang direman selama lima hari bermula hari ini bagi membantu siasatan melibatkan kes rasuah, baru-baru ini.
Tiga lagi yang direman terdiri daripada seorang wanita yang merupakan wakil peguam dan dua lelaki awam.
Perintah tahanan reman itu dikeluarkan Penolong Pendaftar Mahkamah Alor Setar, Wan Nor Fadzilah Wan Ibrahim sehingga 26 Februari ini.
Menurut sumber, pada 4 Februari lalu, anggota polis berkenaan yang berperanan sebagai penolong pegawai penyiasat didakwa menghubungi seorang lelaki memintanya bertemu wakil peguam dikenali sebagai ‘Kak Long’ bagi menyelesaikan satu aduan kes jenayah terhadapnya.
“Lelaki itu dikatakan telah memukul seorang individu lain, jadi sebagai balasan untuk menarik balik laporan polis terhadap dirinya dan rakan-rakan didakwa bersubahat, lelaki itu diminta Kak Long untuk membayar RM18,000,” katanya di sini hari ini.
Katanya, lelaki itu sebelum ini telah membuat pembayaran berjumlah RM3,000 manakala bakinya perlu dijelaskan sebelum 23 Februari ini.

“Keempat-empat mereka yang berusia antara 26 hingga 64 tahun ditahan SPRM antara pukul 1 petang hingga 5.20 petang semalam.
“Seorang lagi individu berusia 35 tahun yang merupakan pemandu kepada wanita tersebut turut dirakam percakapan dan dilepaskan dengan jaminan SPRM,” ujarnya. – K! ONLINE.


Agong zahir kesyukuran pemasyuran Kuantan Bandaraya
Oleh KOSMO!

21 Februari 2021, 4:00 pm
Oleh NIK SUKRY RAMLI
KUANTAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa syukur ke atas pemasyhuran Kuantan sebagai bandaraya bermula hari ini.
Baginda bertitah, pemasyhuran ini menjadi detik bersejarah selepas hampir 40 tahun daerah Kuantan dinaiktaraf sebagai sebuah Majlis Perbandaran.
“Pemasyhuran Bandaraya Kuantan bukan sekadar pada nama. Dalam meniti hari-hari mendatang, kerajaan negeri Pahang dan Majlis Bandaraya Kuantan hendaklah menumpukan usaha meningkatkan perkhidmatan yang mengutamakan kesejahteraan rakyat.
“Marilah kita sama-sama berdoa pada hari penuh bersejarah ini semoga Bandaraya Kuantan menjadi sebuah bandaraya unggul dan sentiasa di bawah perlindungan Allah,” titah baginda pada Majlis Pemasyhuran Bandaraya Kuantan dan Perasmian Kompleks Bandaraya Kuantan di sini, hari ini.
Yang turut berangkat, Raja Permaisuri Agong, Tunku Azizah Aminah Maimunah Iskandariah; Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Yang hadir sama pada majlis berkenaan ialah Perdana Menteri, Tan Sri Muhyiddin Yassin; Menteri Besar Pahang, Datuk Seri Wan Rosdy Wan Ismail dan Menteri Perumahan dan Kerajaan Tempatan, Datuk Zuraida Kamaruddin.
Baginda turut mengisytiharkan Majlis Perbandaran Kuantan (MPK) kepada Majlis Bandaraya Kuantan berkuatkuasa hari ini dan memperkenan lantikan Yang Dipertua MPK, Datuk Hamdan Hussin sebagai Datuk Bandar pertama. -K! ONLINE.


[VIDEO] Guna laluan penoreh getah seludup ketum
Oleh NORLIDA AKMAR IDROS

21 Februari 2021, 3:34 pm
KUALA NERANG – Penyeludup dikesan menggunakan laluan penoreh getah untuk menuju ke kawasan hutan seterusnya lorong-lorong tikus bagi menyeludup daun ketum menerusi sempadan Malaysia-Thailand di Durian Burung dekat sini.
Ketua Polis Daerah Padang Terap, Deputi Superintendan Mulkiaman Manzar berkata, modus operandi itu dikesan dilakukan penyeludup dalam cubaan menyeludup daun tumbuhan tersebut sebelum ini.
Katanya, empat cubaan penyeludup ketum baru-baru ini bagaimanapun gagal apabila mereka ditahan anggota tentera dari Kem Sahara Durian Burung di Kota Putra menerusi Ops Benteng dan Ops Pagar.
“Anggota tentera menahan tiga lelaki tempatan berusia 22 tahun hingga lingkungan 30-an serta merampas 1.7 tan daun ketum dianggarkan bernilai RM15,000 pada Khamis lalu dan pagi tadi,” katanya pada sidang akhbar di Ibu Pejabat Polis Daerah Padang Terap di sini hari ini. – K! ONLINE


Kapten Hamdan individu penting bawa pulang vaksin ke Malaysia
Oleh MOHD. HUSNI MOHD. NOOR

21 Februari 2021, 3:54 pm
PUTRAJAYA –  Juruterbang Malaysia Airlines (MAS), Kapten Hamdan Che Ismail merupakan antara orang penting di sebalik ketibaan vaksin pertama Covid-19 kerana bertanggungjawab menerbangkan pesawat penumpang Airbus A330-300 ke Malaysia pagi tadi.
Kementerian Kesihatan Malaysia (KKM) menerusi hantaran di Facebook hari ini merakamkan ucapan terima kasih kepada Kapten Hamdan.
“Terima kasih kepada Kapten Hamdan Che Ismail. Beliau adalah orang bertangungjawab yang menerbangkan pesawat A330 MAS yang membawa pulang vaksin pertama Covid-19 ke negara kita.
“Kapten Hamdan berasal dari Tumpat, Kelantan. Beliau sudah 29 tahun berkhidmat dengan MAS,” katanya.
Sementara itu, Kapten Hamdan berkata, beliau amat terharu kerana dipilih menjadi sebahagian daripada sejarah negara pada hari ini.
Vaksin Pfizer-BioNTech itu diterbangkan menggunakan pesawat Airbus 330-300 dikendalikan MABkargo Sdn Bhd (MASKargo) dari kilang Pfizer di Belgium, dengan penerbangan membawa vaksin itu berlepas dari Puurs dan transit di Lapangan Terbang Leipzig Halle, Jerman. – K! ONLINE.


Empat ‘raja jalan’ ditahan
Oleh DIYANATUL ATIQAH ZAKARYA

21 Februari 2021, 3:30 pm
MELAKA – Lagak empat pemandu termasuk seorang anggota Angkatan Tentera Malaysia (ATM) ingin menjadi ‘raja jalan’ akhirnya memakan diri apabila kesemua mereka ditahan dalam Op Samseng Jalanan, di sini, malam tadi.
Dalam kejadian kira-kira pukul 10.30 malam, kesemua pemandu kereta jenis Honda Civic (1.5) berusia 28 sehingga 31 tahun itu ditahan Jalan Kota Syah Bandar berhampiran Jabatan Laut Malaysia.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, sebelum kejadian keempat-empat kereta berkenaan dikesan telah melanggar lampu isyarat di Jalan Kota Syah Bandar.
Katanya, kesemua pemandu kemudian bertindak memecut kenderaan masing-masing dalam keadaan beriringan disyaki hendak menduga kelajuan dengan bersaing sesama sendiri menghala ke arah Jalan Kota Syah Bandar.
“Sepasukan anggota trafik terus mengekori saspek dari arah lampu isyarat Jalan Kota Syah Bandar ke arah Jalan Syed Abdul Aziz menghala masuk ke Jalan Kota Syah Bandar (Persisiran Pantai Eye On).
“Pada pukul 10.30 malam, kesemua empat pemandu lelaki telah berjaya ditahan di Jalan Kota Syah Bandar berhampiran dengan Jabatan Laut Malaysia,” katanya ketika dihubungi di sini, hari ini.

Mengulas lanjut, Hasan berkata, seorang pemandu berusia 31 tahun merupakan seorang anggota ATM beralamat di Markas Tentera Darat Cawangan Sumber Manusia Kementah Jalan Padang Tembak, Kuala Lumpur.
“Dua lagi pemandu berusia 28 dan 31 merupakan peniaga manakala seorang lagi berusia 30 bekerja sendiri.
“Selain itu, kita mendapati kereta dipandu anggota ATM itu turut mempunyai seorang penumpang wanita berusia 26 tahun, manakala sebuah lagi kereta membawa wanita 24 tahun,” jelasnya.
Katanya, sebuah kenderaan telah disita, manakala kesemua empat pemandu kini direman empat hari sehingga 24 Februari mengikut Seksyen 42(1)Akta Pengangkutan Jalan 1987. -K! ONLINE.


TUDM hantar 37 kotak makanan dan keperluan asas ke Sabah
Oleh AHMAD SHAHERMAN SHAMSURI

21 Februari 2021, 2:59 pm
PETALING JAYA – Tentera Udara Diraja Malaysia (TUDM) melaksanakan penerbangan ‘logistic communication’ dengan membuat penghantaran 37 kotak makanan dan keperluan asas ke Sabah.
TUDM dalam satu kenyataan berkata, penerbangan melibatkan sebuah pesawat angkut jenis Airbus A400M berlepas dari Pangkalan Udara Subang ke Tawau kira-kira 7 pagi dengan membawa barang-barang sumbangan kebajikan daripada pertubuhan bukan kerajaan (NGO) dan Yayasan Ikhlas.
Katanya, barangan sumbangan kebajikan tersebut akan diagihkan kepada golongan yang memerlukan di sekitar Sabah yang terkesan akibat kemiskinan dan pandemik Covid-19.
“Barangan sumbangan kebajikan makanan keperluan asas yang dibawa menerusi penerbangan pagi ini adalah beras, bihun, minyak masak, tepung gandum, gula, biskut dan makanan dalam tin dengan anggaran berat keseluruhan 665 kilogram.
“Urusan memuat naik barangan ke badan pesawat bermula seawal pukul 5 pagi oleh anggota TUDM dari Cabang Pergerakan Udara, Pangkalan Udara Subang serta loadmaster pesawat A400M,”katanya dalam satu kenyataan di sini hari ini.
Menurut TUDM, penerbangan itu dikendalikan oleh Mejar Khairul Ikhmal TUDM selaku juruterbang dan dibantu oleh Kapten Muhd Izwan selaku pembantu juruterbang bersama dua anak kapal.

Katanya, TUDM telah melaksanakan bantuan penghantaran yang sama pada 11 Feb lalu dalam usaha membantu penduduk di Sabah yang terjejas berikutan pandemik Covid-19.
“Tahniah dan syabas diucapkan kepada semua petugas termasuk anak kapal No. 22 Skuadron dan anggota TUDM Cabang Pergerakan Udara, Pangkalan Udara Subang yang sentiasa bersiapsiaga melaksanakan tugas dan amanah yang dipertanggungjawabkan dalam usaha memastikan semua proses berjalan lancar.
“Semoga kerjasama bersepadu semua pihak dalam menyalurkan bantuan bagi memastikan kesejahteraan rakyat dan negara sentiasa diutamakan,”ujarnya.-K! ONLINE.


Wartawan ditumbuk rakam gambar kemalangan
Oleh ALICIA JOHNY KUEH

21 Februari 2021, 3:06 pm
KUCHING – Seorang wartawan ditumbuk sekumpulan lelaki kerana merakam gambar di lokasi kemalangan maut di tapak projek perumahan belakang Stesen Minyak Petronas, Ulu Bintawa semalam.
Ketua Polis Daerah Kuching, Asisten Komisioner Awang Din Awang Gani berkata, dalam kejadian pukul 2.50 petang itu, mangsa yang berusia 45 tahun sedang merakam gambar di lokasi kejadian sebelum didatangi dan dimarahi oleh tiga lelaki.
“Suspek meminta mangsa untuk memadamkan gambar yang dirakam sebelum berlakunya pertengkaran antara kedua-dua pihak.
“Mangsa ditumbuk kerana masih terdapat gambar mangsa kemalangan di dalam telefon bimbitnya selain diberikan amaran untuk tidak menyiarkan kejadian itu.
“Mangsa yang ketakutan membuat laporan polis kerana bimbang akan keselamatannya, ” katanya dalam kenyataan hari ini.
Kes disiasat di bawah Seksyen 323 Kanun Keseksaan dan 506 kanun sama. – K! ONLINE.


[VIDEO] 571,802 frontliners berdaftar sebagai penerima vaksin Covid-19
Oleh NOR IDAYU BOSRO

21 Februari 2021, 12:22 pm
PUTRAJAYA – Sebanyak 571,802 petugas barisan hadapan daripada sektor kesihatan dan sektor lain telah berdaftar bagi membolehkan mereka menjadi penerima fasa pertama Program Imunisasi Covid-19 Kebangsaan (PICK) yang akan dilaksanakan Rabu ini.
Menteri Sains, Teknologi dan Inovasi, Khairy Jamaluddin berkata, daripada jumlah itu, 57.3 peratus adalah anggota perubatan dan kesihatan manakala 42.7 peratus lagi adalah anggota bukan kesihatan meliputi Polis Diraja Malaysia, Angkatan Tentera Malaysia, Jabatan Sukarelawan Malaysia (Rela), Jabatan Penjara, Jabatan Kastam Diraja Malaysia dan Jabatan Bomba dan Penyelamat.
Beliau berkata, vaksin Pfizer yang tiba di Lapangan Terbang Antarabangsa Kuala Lumpur (KLIA) hari ini akan dihantar ke 16 lokasi pusat simpanan vaksin di seluruh negara melibatkan enam lokasi di Selangor, Johor (empat), Kuala Lumpur (tiga), Pulau Pinang (dua) dan Putrajaya (satu).
“Negara juga akan menerima vaksin Covid-19 yang akan dihantar melalui kenderaan darat dari Singapura ke Johor dan dijangka tiba pada pukul 2 petang ini.
“Vaksin ini juga dihantar ke Pulau Pinang melalui pesawat dan dijangka tiba pukul 6 petang ini,” katanya pada sidang akhbar selepas menyaksikan ketibaan kumpulan pertama vaksin Covid-19 Pfizer-BioNTech menerusi pesawat MH604 di KLIA hari ini.
Ketibaan pesawat berkenaan di KLIA disambut Menteri Kesihatan Datuk Seri Dr. Adham Baba; Menteri Pengangkutan Datuk Seri Wee Ka Siong; dan Ketua Pengarah Kesihatan Malaysia Tan Sri Dr. Noor Hisham Abdullah. -K! ONLINE


Arsenal tak goyang jumpa City
Oleh KOSMO!

21 Februari 2021, 11:45 am
LONDON – Pemain pertahanan Arsenal, Gabriel Magalhaes menuntut rakan-rakan sepasukannya agar berwaspada dengan ancaman Manchester City ketika melayan kunjungan pendahulu saingan Liga Perdana Inggeris (EPL) itu awal pagi esok.
Ia berikutan kecemerlangan skuad kendalian Pep Guardiola itu yang kini telah merekodkan 17 kemenangan berturut-turut sekali gus menjadi ancaman besar kepada The Gunners.
Bagaimanapun, Magalhaes yakin pengurusnya, Mikel Arteta mempunyai perancangan terbaik untuk menamatkan penguasaan The Citizens dalam saingan EPL pada aksi di Stadium Emirates nanti.
“Apa yang saya boleh katakan City adalah pasukan yang cukup berbahaya. Misi saya adalah menghalang City daripada terus melakukan percubaan berbahaya bagi memastikan gawang gol kami tidak dibolosi.
“Kami telah melakukan persiapan mantap untuk berdepan City. Kami juga mempunyai keseimbangan yang baik untuk mencuri peluang menewaskan mereka di laman sendiri,” katanya.
Pada aksi terdahulu, Arsenal bermain dengan baik dan kembali memperoleh tiga mata selepas tiga perlawanan menerusi kejayaan menewaskan Leeds United 4-2 hasil ledakan hatrik Pierre-Emerick Aubameyang dan satu gol daripada Hector Bellerin.

Bagaimanapun, City dijangka menurunkan barisan terbaiknya termasuk Ilkay Gundogan yang sudah meledak 11 gol dalam saingan EPL musim ini biarpun sebelum ini dikatakan mengalami kecederaan serius ketika menentang Tottenham Hotspur pada 14 Februari lalu. – AGENSI


[VIDEO] Cabaran DHL jaga suhu vaksin
Oleh AHMAD SHAHERMAN SHAMSURI

21 Februari 2021, 2:51 pm
PETALING JAYA – Penghantar perkhidmatan ekspres terkemuka, DHL Express hari ini berjaya menghantar kumpulan pertama vaksin Covid-19 ke Malaysia dengan kerjasama MABkargo Syarikat Sdn. Bhd. (MASkargo) menggunakan pesawat MH604.
Pengarah Urusan DHL Express Malaysia dan Brunei, Julian Neo berkata, meskipun berjaya, pihaknya telah melalui pelbagai cabaran semasa menguruskan penghantaran ini.
Menurutnya, salah satu cabaran utama yang dihadapi ketika penghantaran vaksin Covid-19 adalah memastikan suhu berada pada tahap yang telah ditetapkan.
Jelas beliau, vaksin tersebut diletakkan dalam bungkusan termal yang direka khas untuk memastikan suhu vaksin itu mencapai piawaian yang ditetapkan oleh pengeluar.
“Setiap penghantaran dibungkus dengan ais kering bagi mengekalkan tahap suhu dan juga mengelakkan sebarang masalah berlaku apabila penghantaran ke kawasan yang kekurangan infrastruktur.
“Selain itu, setiap bungkusan termal yang mengandungi vaksin itu juga turut dilengkapi dengan alat penjejak sistem kedudukan global (GPS) bagi memantau kedudukan dan keberadaannya sepanjang proses penghantaran,”katanya dalam satu kenyataan di sini hari ini.

Polis mengawal ketat vaksin yang sampai di DHL Subang Jaya hari ini.Foto oleh AMIR KHALID
Jelas beliau, sejak bermulanya pandemik Covid-19, DHL Express telah memanfaatkan pengalaman dan kepakarannya dalam perkhidmatan penghantaran supaya proses itu berjalan lancar dan dapat dihantar kepada lebih ramai pelanggan dalam waktu singkat.
“Ia sekali gus dapat memastikan penghantaran bekalan barangan dan peralatan perlindungan untuk kegunaan masyarakat dapat sampai kepada pihak berkepentingan dalam tempoh yang telah ditetapkan,”ujarnya.
Sementara itu, Ketua Pegawai Eksekutif, DHL Express Asia Pasifik, Ken Lee berkata, pihaknya di seluruh negara telah mewujudkan amalan kerja berpasukan dalam memastikan peralatan pelindung diri, keperluan perubatan dan keperluan harian kepada masyarakat sampai pada waktu yang ditetapkan.
“Kami telah berusaha sedaya upaya untuk melakukan penghantaran vaksin ke mana sahaja selepas berjaya melakukannya kali pertama ke Timur Tengah dan kini di Malaysia.
“Kami juga berasa bangga atas pencapaian hari ini dan mahu semua pihak yakin terhadap perkhidmatan DHL dari segi kelajuan, kualiti, keselamatan, dan kebolehpercayaan ketika membawa barang berharga (kargo) seperti ini,” jelasnya.-K! ONLINE


Rangka tanpa identiti ditemui dalam semak
21 Februari 2021, 2:56 pm
PETALING JAYA – Satu rangka manusia yang masih lengkap memakai baju berwarna merah ditemui di kawasan semak di sebuah tanah kosong di Jalan Kerayong, Kuala Lumpur di sini, semalam.
Rangka berkenaan ditemui seorang pengurus syarikat kira-kira pukul 12.30 tengah hari sebelum meminta pengadu membuat laporan polis.
Ketua Polis Daerah Brickfields, Asisten Komisioner Anuar Omar, sebaik menerima laporan, sepasukan anggota polis segera ke lokasi dan mendapati rangka tersebut terpisah antara badan dengan kepala dalam jarak kira-kira tiga kaki (0.9 meter).
“Butiran dan identiti mangsa masih belum dapat dipastikan kerana tiada sebarang dokumen pengenalan diri ditemui di lokasi kejadian.
“Cuma kita mengesan mangsa memakai kemeja berwarna merah jenama Seven Saints,” ujarnya dalam kenyataan hari ini.
Jelasnya, pasukan Forensik, Unit Anjing Pengesan (K9) dan ahli patologi dari Hospital Kuala Lumpur (HKL) turut hadir di lokasi kejadian bagi menjalankan siasatan.

“Kita dapati tiada televisyen litar tertutup (CCTV) di tempat kejadian bagi membantu siasatan dan buat masa ini kes diklasifikasikan sebagai kes kematian mengejut (SDR),” ujarnya.
Katanya, orang awam yang mempunyai rekod saudara mara atau ahli keluarga hilang diminta menghubungi Hotline Polis Brickfields di talian 0322979222, Hotline Polis Kuala Lumpur di talian 032115 9999 atau hadir di mana-mana balai polis yang berdekatan. K! ONLINE.


288 sekolah disanitasi untuk persediaan SPM esok
Oleh KOSMO!

21 Februari 2021, 12:12 pm
Oleh RAJA JAAFAR ALI
JOHOR BAHRU – Sebanyak 288 buah sekolah menengah di seluruh negeri Johor telah menjalani proses sanitasi dan disinfeksi yang dilakukan Jabatan Bomba dan Penyelamat Malaysia (JBPM).
Semua sekolah terbabit merupakan sekolah yang terlibat dalam peperiksaan Sijil Pelajaran Malaysia (SPM) bagi tahun 2020 yang tertangguh berikutan Perintah Kawalan Pergerakan (PKP) dan penularan Covid-19 bermula esok.
Proses sanitasi dan disinfeksi tersebut melibatkan dewan peperiksaan dan bilik darjah yang akan digunakan untuk peperiksaan berkenaan telah dijalankan sejak kelmarin.
Pengarah JBPM Negeri Johor, Datuk Yahaya Madis berkata, pihaknya menerima sebanyak 35 permohonan untuk melakukan operasi sanitasi awam bersepadu di sekolah di negeri Johor termasuklah sekolah yang akan menjalani peperiksaan SPM pada tahun ini.
“Sehingga kini pihak bomba telah melakukan sanitasi dan disinfeksi ke atas 288 buah sekolah seluruh negeri ini.

“Proses nyah kuman ini dilakukan ke atas dewan peperiksaan dan bilik darjah yang akan digunakan untuk peperiksaan SPM esok,”katanya.
Beliau berkata demikian selepas mengadakan Operasi Sanitasi Awam Covid-19 di Sekolah Menengah Kebangsaan Majidee 2, Kangkar Tebrau, Johor Bahru.
Dalam operasi itu, seramai 25 anggota daripada Balai Bomba dari Penyelamat Tebrau terlibat dalam kerja-kerja sanitasi dan infeksi yang mengambil masa kira-kira satu jam.-K! ONLINE.


Guru dan pengamal media akan dipertimbang terima vaksin bagi fasa pertama
Oleh MOHD. HUSNI MOHD. NOOR

21 Februari 2021, 12:27 pm
SEPANG – Guru dan pengamal media adalah antara kumpulan yang dipertimbangkan bagi menerima vaksin fasa pertama menerusi Program Imunisasi Covid-19 Kebangsaan (PICK) yang akan bermula Rabu ini.
Menteri Sains, Teknologi dan Inovasi Khairy Jamaluddin berkata, agihan itu bagaimanapun tertakluk kepada bekalan vaksin yang diperoleh negara bagi fasa pertama dan kajian risiko yang dilaksanakan.
Beliau berkata, permohonan vaksin bagi guru adalah wajar memandangkan sekolah sudah mula dibuka pada Mac ini.
“Kami terima banyak permintaan daripada kumpulan-kumpulan yang mahu mereka dimasukkan dalam fasa pertama PICK ini.
“Kita akui bekalan vaksin bagi fasa pertama tidak banyak kerana kita hanya ada satu juta dos yang mana 500,000 dos sudah diperuntukkan kepada barisan hadapan termasuk kakitangan kesihatan dan pasukan keselamatan,” katanya pada sidang akhbar selepas menyambut ketibaan kumpulan pertama bekalan vaksin Covid-19 di Lapangan Terbang Antarabangsa Kuala Lumpur (KLIA), pagi ini.
Katanya, beliau sudah berbincang dengan Menteri Kesihatan, Datuk Seri Dr. Adham Baba dan Ketua Pengarah Kesihatan, Tan Sri Dr Noor Hisham Abdullah mengenai permohonan itu dan ia akan dibawa pada mesyuarat Jawatankuasa Jaminan Akses Bekalan Vaksin (JKJAV) Covid-19 minggu depan.

Khairy berkata, beliau juga sudah meminta Menteri Kanan (Pendidikan), Datuk Dr Radzi Jidin untuk menyenaraikan guru-guru berkenaan dan keutamaan adalah kepada yang berdepan risiko kesihatan jika dijangkiti Covid-19. -K! ONLINE.


Wanita kudung ‘dibuang’ tepi jalan
Oleh ISKANDAR SHAH MOHAMED

21 Februari 2021, 2:47 pm
SHAH ALAM – Perbuatan ‘membuang’ ahli keluarga terutama warga emas terus berlaku dengan terbaharu seorang wanita Orang Kelainan Upaya ( OKU ) dipercayai ditinggalkan di tepi Jalan Kebun, di sini semalam.
Lebih memilukan, wanita yang menggunakan kerusi roda itu ditinggalkan bersama bekalan lampin pakai buang dan beg pakaian ketika ditemui orang awam, kira-kira pukul 2 petang.
Insiden tersebut tular hari ini menerusi hantaran Facebook rasmi Lembaga Zakat Selangor (LZS).
Jurucakap LZS berkata, pihaknya menerusi Skuad Saidina Umar (SSU) Zakat Selangor dan Pusat Operasi Agihan Daerah Kuala Langat menerima maklumat mengenai perkara itu pada pukul 8.30 malam tadi.
“Hasil siasatan mendapati wanita itu merupakan asnaf fakir LZS dan masih mempunyai keluarga.
“Usaha menghubungi keluarga berjaya dilakukan namun tidak mendapat kerjasama baik apabila tiada seorang waris sudi menjemputnya dengan memberi pelbagai alasan,” katanya ketika dihubungi Kosmo di sini hari ini.

Menurutnya, LZS terpaksa menyerahkan kepada polis untuk tindakan lanjut ekoran keadaan wanita itu yang kudung kaki kanan selepas dipotong dipercayai akibat penyakit kencing manis sejak Oktober tahun lalu.
Selain itu, wanita malang itu mempunyai masalah kurang ingatan.
“Polis kemudian menghubungi anaknya yang pada awalnya bersetuju hadir ke balai polis untuk mengambil ibunya itu. Namun, kira-kira pukul 3 pagi tadi, anaknya membuat keputusan tidak boleh menjaga wanita tersebut,” katanya. – K! ONLINE


Azizul raih emas lagi di Australia
Oleh MUHAMMAD RIDUAN MOHD HANAFIAH

21 Februari 2021, 11:50 am
JAGUH trek berbasikal negara, Azizulhasni Awang terus bersemangat dalam persiapan menuju ke Sukan Olimpik Tokyo apabila menjuarai Kejohanan Pecut Victoria di Melbourne, Australia semalam.
Lebih menarik, rakan senegara, Shah Firdaus Sahrom yang turut menyertai kejohanan tersebut turut tampil cemerlang apabila meraih pingat perak dalam acara sama.
“Khabar baik daripada pasukan trek kebangsaan di Australia. Pingat emas berjaya diraih Azizulhasni dan perak untuk Shah Firdaus pada Kejohanan Pecut Victoria hari ini (semalam). Syabas!” tulis Team Malaysia menerusi Twitter semalam.
Pelumba berusia 33 tahun itu yang terkenal dengan julukan The Pocket Rocketman pada Disember lalu menterjemahkan emas pada Kejohanan Berbasikal Trek Kebangsaan Australia 2020 di Brisbane dengan Shah Firdaus memperoleh gangsa.
Awal bulan ini, Azizulhasni meraih suntikan semangat apabila berjaya menghuni kedudukan teratas dalam ranking dunia acara pecut individu.
Berdasarkan kedudukan semasa yang dikeluarkan Kesatuan Berbasikal Dunia (UCI), Azizul berada di kedudukan teratas acara pecut selepas mengumpul 1,600 mata diikuti pelumba Jepun, Tomohiro Fukaya (kedua) dan pelumba New Zealand, Sam Webster (ketiga).

Bagi acara keirin pula, Azizulhasni berada di kedudukan kedua selepas mengumpul 1,740 mata, hanya dipisahkan 50 mata berbanding pelumba No. 1 dunia, Kevin Quintero dari Colombia yang mengumpul 1,790 mata.


Isteri cedera dibelasah, bayi dicampak
21 Februari 2021, 12:18 pm
PETALING JAYA – Gara-gara salah faham, seorang wanita cedera teruk dibelasah suami sendiri manakala salah seorang anaknya turut dipukul di rumah mereka di Taman Tun Teja, Rawang, di sini Rabu lalu.
Dalam kejadian kira-kira pukul 11.30 pagi itu, bayi mereka berumur setahun lebih turut dicampak ke tilam oleh suspek.
Ketua Polis Daerah Gombak, Asisten Komisioner Arifai Tarawe berkata, hasil siasatan mendapati kejadian berpunca daripada perselisihan faham antara mangsa dan suspek.
“Akibat pergaduhan itu, suspek yang bekerja sebagai pengawal keselamatan bertindak agresif telah memukul mangsa menggunakan tangan, kaki dan juga batang besi buaian.
“Suspek kemudiannya merotan anak sulung yang berusia enam tahun di belakang badan termasuk mencampak anak bongsu ke tilam,” ujarnya ketika dihubungi Kosmo! hari ini.
Ekoran kejadian itu, jelasnya, mangsa yang tidak bekerja itu mengalami kecederaan dan bengkak di beberapa anggota badan termasuk di perut dan kepala.

Ujar beliau, polis telah memberkas suspek yang berusia 34 tahun pada hari yang sama sebaik menerima laporan kejadian daripada mangsa.
Katanya, kes disiasat mengikut Seksyen 323 Kanun Keseksaan dan Seksyen 18A Akta Keganasan Rumahtangga. K! ONLINE.


Asnaf tinggalkan rumah dalam keadaan kotor
Oleh MOHD SHARKAWI LONDING

21 Februari 2021, 12:06 pm
JOHOR – Sebuah keluarga asnaf yang mendiami sebuah rumah transit di Flat Taman Impian Skudai, di sini meninggalkan kediaman yang diberi duduk secara percuma oleh Majlis Agama Islam Negeri Johor (MAINJ) dalam keadaan kotor dan menjijikkan.
Ketua Penolong Pengarah MAINJ, Khirul Nizam Mat Said berkata, keluarga asnaf bersama sembilan anak ini dibantu sejak tahun 2015, ditempatkan di rumah transit di taman berkenaan yang dikendalikan bahagian Baitulmal MAINJ.
Namun, sejak 2017 pihaknya menerima aduan dari jiran sekeliling yang tidak selesa dengan tahap kebersihan keluarga ini.
“Pada tahun 2017, kami menerima aduan dari ketua blok yang menyatakan jiran sekeliling keluarga asnaf ini tidak selesa dengan keadaan tahap kebersihan mereka.
“Sebelum keluarga asnaf ini diberikan tempat tinggal secara percuma mereka telah menandatangani polisi antaranya menjaga kebersihan dan keadaan rumah yang didiami.
“Apabila keluarga ini melanggar polisi kediaman, kami menasihati mereka. Pihak MAINJ tidak boleh menghalau asnaf kerana kami yang membantu mereka,”katanya ketika dihubungi di sini hari ini.

Menurut Khirul Nizam, keluarga asnaf ini antara yang paling lama mendiami rumah transit di kawasan itu kerana keadaan keluarga terbabit yang mempunyai sembilan anak yang kecil dan masih bersekolah.
Menurutnya, pada akhir 2019, kami dimaklumkan ketua blok terbabit bahawa keluarga asnaf ini tidak lagi duduk di rumah transit tersebut. Dan mereka meminta agar rumah dibersihkan kerana berbau terlalu busuk.
“Kami tidak boleh membuang barangan keluarga asnaf terbabit. Dan berusaha mencari keluarga ini, selepas hampir setahun mencari kami bertemu keluarga ini tinggal di kawasan setinggan di Kampung Sepuluh Plentong,”katanya.
Jelas Khirul Nizam, pihaknya percaya keluarga itu telah meninggalkan rumah terbabit selepas tidak membayar bil api dan elektrik sehingga berlaku pemotongan bekalan utiliti itu.
Ujarnya, selepas bertemu dengan keluarga terbabit dan mereka memberi kebenaran, pihak MAINJ membuat kerja pembersihan.
“Apabila diperiksa rumah terbabit banyak kerosakan termasuk pintu, cat, tikar getah dan kemudahan lain.
“Selepas semuanya siap dibaik pulih pihak kami akan memberikan tempat transit itu secara percuma kepada asnaf lain yang layak,”katanya.
Rumah transit ini dibawah bahagian Baitulmal untuk membenarkan asnaf yang layak mendiaminya dengan kos ditanggung MAINJ kecuali bil utiliti.-K! ONLINE


7,020 petugas barisan hadapan terima vaksin dari IKN
Oleh NOR IDAYU BOSRO

22 Februari 2021, 9:15 pm
PUTRAJAYA – Seramai 7,020 anggota kesihatan dan bukan kesihatan akan menerima vaksin yang diterima Institut Kanser Negara (IKN) sebagai salah satu daripada 54 buah Pusat Simpanan Vaksin (PSV) di seluruh negara.
Pejabat Perdana Menteri berkata, IKN berperanan membekalkan vaksin secara berjadual kepada empat buah Pusat Pemberian Vaksin (PPV) di Putrajaya yang telah dikenal pasti daripada keseluruhan 605 lokasi PPV seluruh negara.
“Bagi tujuan pembekalan ke PPV, vaksin akan dipindahkan ke kotak sejuk dengan suhu simpanan dua hingga lapan darjah celsius dan dimasukkan ke dalam peti sejuk muatan atas dengan suhu penyimpanan yang sama setelah tiba di PPV.
“Vaksin Comirnaty® yang disimpan pada suhu tersebut mempunyai jangka hayat sehingga lima hari atau bersamaan dengan 120 jam,” katanya dalam satu kenyataan hari ini.
Terdahulu Perdana Menteri, Tan Sri Muhyiddin Yassin mengadakan lawatan ke IKN petang tadi bagi meninjau kesiapsiagaan fasiliti tersebut untuk melaksanakan Program Imunisasi Covid-19 Kebangsaan (PICK) fasa pertama yang akan bermula Rabu ini.
Muhyiddin (tengah) dibawa meninjau persiapan terakhir di PPV hari ini.
Dalam lawatan itu, Perdana Menteri diberikan taklimat berkenaan proses peyimpanan dan pengurusan vaksin Covid-19 di PSV serta proses pemberian vaksin yang akan dilaksanakan.

Turut hadir Menteri Sains, Teknologi dan Inovasi merangkap Menteri Penyelaras Program Imunisasi Covid-19 Kebangsaan, Khairy Jamaluddin; Menteri Kesihatan, Datuk Seri Dr Adham Baba dan Ketua Pengarah Kesihatan, Tan Sri Dr Noor Hisham Abdullah. K! ONLINE


Lelaki maut dihempap motosikal dalam tali air
Oleh WAT KAMAL ABAS

22 Februari 2021, 9:02 pm
PARIT BUNTAR – Seorang lelaki maut selepas motosikal ditunggangnya terjatuh ke dalam tali air sebelum dihempap motosikal berkenaan di Jalan Kampung Parit Haji Tahir hari ini.
Dalam kejadian kira-kira pada pukul 12.30 tengah hari itu, mangsa, Mohammad Irwan Syafiq Mazlan, 24, disahkan meninggal dunia di tempat kejadian.
Ketua Polis Daerah Kerian, Superintendan Mazuki Mat berkata, siasatan awal mendapati mangsa yang menunggang motosikal jenis Yamaha Ego itu dalam perjalanan dari Kampung Parit Haji Tahir menuju ke pekan Batu Lima, Simpang Lima di sini.
“Mangsa yang menunggang seorang diri dipercayai gagal mengawal motosikalnya ketika melalui jalan berkenaan lalu terjatuh ke dalam tali air yang berada di sebelah kanan laluan itu.
“Siasatan juga mendapati mangsa disyaki jatuh tersembam ke dalam lumpur tali air berkenaan sebelum dihempap motosikal,” katanya di sini hari ini.
Tambah Mazuki, mayat mangsa telah dibawa naik ke tebing tali air oleh orang awam sebelum anggota polis tiba di lokasi dan kemalangan dipercayai tidak melibatkan kenderaan lain.

“Mayat mangsa dibawa ke Hospital Parit Buntar dan proses bedah siasat mendapati punca kematian disebabkan mati lemas akibat dihempap motosikal,” katanya.
Kes disiasat mengikut Seksyen 41(1) Akta Pengangkutan Jalan 1987. K! ONLINE


Semua Boeing 777 guna enjin PW tidak dibenar terbang
Oleh KOSMO!

22 Februari 2021, 8:21 pm
PARIS – Sejumlah 128 pesawat Boeing 777 menggunakan enjin Pratt & Whitney (PW) seperti enjin yang terbakar semasa penerbangan keluar dari Denver kini digantung operasi , kata seorang jurucakap pembuat kapal terbang Amerika Syarikat (AS) itu ketika mengesahkan perkara tersebut hari ini.
“Saya mendapat pengesahan bahawa semua Boeing 777 dilengkapi enjin ini tidak dibenarkan terbang,” katanya kepada agensi berita AFP.
Selain United Airlines, enjin jenis PW4000 itu turut digunakan syarikat penerbangan Jepun, ANA dan JAL di samping Asiana Airlines di Korea Selatan.
Dalam satu kenyataan semalam, Boeing mencadangkan semua pesawat terbabit tidak dibenarkan terbang ketika pihak berkuasa AS menyiasat sebuah penerbangan United Airlines yang terpaksa berpatah balik ke lapangan terbang di Denver selepas satu enjinnya terbakar dan terlerai.
Klip video yang dirakam dari dalam pesawat 777-200 membawa 231 penumpang dan 10 kru itu menunjukkan enjin kanannya terbakar dan bergoyang.
Tiada kecederaan dalam kejadian itu termasuk di daratan selepas serpihan enjin terlerai dan jatuh ke bawah. – AFP


Akibat PKPD dan kes positif, 428 pelajar tidak dapat duduki SPM
Oleh ALICIA JOHNY KUEH

22 Februari 2021, 11:44 pm
KUCHING – Gara-gara pelaksanaan Perintah Kawalan Pergerakan Diperketatkan (PKPD) dan kes positif Covid-19, seramai 428 pelajar daripada 32 buah sekolah di seluruh negeri Sarawak tidak dapat menduduki peperiksaan Sijil Pelajaran Malaysia (SPM) hari ini.
Pengerusi Jawatankuasa Pengurusan Bencana Negeri (JPBN) Sarawak, Datuk Amar Douglas Uggah Embas berkata, seramai 414 pelajar tidak dapat menduduki peperiksaan kerana kawasan tempat tinggal mereka telah dikuatkuasakan PKPD manakala 14 lagi disahkan positif Covid-19.
“Daripada 428 pelajar, 205 orang merupakan pelajar lelaki dan baki 223 orang lagi pelajar perempuan,” katanya pada sidang akhbar harian Covid-19 di sini hari ini.
Dalam perkembangan sama, beliau yang juga Timbalan Ketua Menteri Sarawak menjelaskan, PKPD bagi kawasan rumah pangsa dan perumahan Town Villa di Sibu Jaya dilanjutkan sehingga 4 Mac ini.
“Ia susulan daripada jangkitan Covid-19 yang masih belum pulih sepenuhnya di kawasan itu,” ujarnya.
Mengulas mengenai situasi semasa Covid-19 di Sarawak, ujarnya, satu kes kematian baharu telah direkodkan sekaligus menjadikan jumlah kematian akibat Covid-19 meningkat kepada 74 orang atau sebanyak 0.91 peratus daripada keseluruhan kes positif yang dilaporkan. K! ONLINE


Pelajar kolej maut rempuh lori berhenti tepi jalan
Oleh KOSMO!

22 Februari 2021, 10:04 pm
Oleh ISWAN SHAFIQ ISA
SEBERANG PERAI – Seorang pelajar kolej vokasional maut selepas motosikal yang ditunggang merempuh bahagian belakang sebuah lori yang berhenti di tepi jalan di Kilometer 138, Lebuh Raya Utara-Selatan (PLUS) arah utara dekat Perai di sini hari ini.
Dalam kejadian kira-kira pukul 4.30 petang itu, mangsa, Muhammad Akmal Hazim Shahida, 19, yang parah di kepala meninggal dunia di tempat kejadian.
Ketua Polis Daerah Seberang Perai Tengah, Asisten Komisioner Shafee Abd. Samad berkata, mangsa yang menunggang motosikal jenis Yamaha 15ZR dipercayai cuba memotong sebuah kenderaan lain sebelum terlanggar bahagian kiri belakang lori yang dipercayai berhenti akibat masalah brek.
“Mangsa terjatuh ke lorong kedua dan meninggal dunia di tempat kejadian, manakala motosikalnya pula terseret ke lorong yang ketiga.
“Pemandu lori berusia 34 tahun bagaimanapun tidak mengalami sebarang kecederaan,” katanya kepada pemberita hari ini.

Jelasnya, mayat mangsa kemudiannya dihantar ke Hospital Seberang Jaya bagi urusan bedah siasat.
Katanya, kes itu disiasat di bawah Seksyen 41(1) Akta Pengangkutan Jalan 1987. K! ONLINE


Zul Yahya pilih ilmu akhirat, berhentikan sekolah anak-anak
Oleh KOSMO!

22 Februari 2021, 8:07 pm
PETALING JAYA – Bekas pelakon Zul Yahya mengambil keputusan memberhentikan anak-anaknya daripada meneruskan persekolahan kerana meletakkan ilmu akhirat sebagai keutamaan hidup.
Menerusi hantaran yang dimuat naik dalam Instagram dan Facebooknya, pelakon yang pernah membintangi drama Pepaya itu memberitahu tindakan tersebut dirasakan paling tepat buat masa ini.
“Kami ibu bapa berhentikan anak-anak kami daripada sekolah bukan kerana tak ambil berat masa depan mereka, tetapi kami nak anak-anak kami lebih berjaya di akhirat kelak.
“Insya-Allah ilmu akhirat itu lebih penting daripada segala-gala ilmu,” ujar pelakon berusia 48 tahun itu.
Menjengah ke ruangan komen dalam Instagramnya, rata-rata netizen tidak bersetuju dengan keputusan yang dibuat oleh pelakon tersebut.
Salah seorang pengikutnya dalam Instagram berkata, pelakon itu sepatutnya faham tentang konsep pendidikan pada peringkat sekolah kerana itu juga merangkumi ilmu untuk kegunaan di akhirat.

“Harapnya kita tidak salah faham dan ekstrem. Hantar ke sekolah (anak) juga merangkumi ilmu akhirat. Semua disiplin ilmu ialah ilmu milik Allah SWT dan boleh mendekatkan diri dengan-Nya.
“Tahniah guru-guru di sekolah yang mengajar bersungguh-sungguh anak murid mengenal Allah SWT,” ujar salah seorang pengguna Instagram.
Seorang lagi pengikutnya pula berpendapat bahawa pelakon itu sepatutnya tidak menghalang anaknya mendapatkan pendidikan di sekolah.
“Jangan halang anak untuk cerdik dunia akhirat supaya tak tertipu di dunia dan selamat di akhirat.
“Bahkan pusat tahfiz pun ada silibus. Kena seimbangkan,” ujarnya.
Zul ketika dihubungi Kosmo! berkata, pada hari ini masyarakat lebih mengejar duniawi berbanding ilmu agama yang dituntut oleh Nabi Muhammad SAW.
“Buat masa sekarang lebih baik saya letakkan ilmu akhirat sebagai keutamaan buat anak-anak.
“Berapa ramai yang boleh ikut sunnah Nabi Muhammad SAW pada hari ini? Ramai orang tinggalkan al-Quran dan sunnah Rasulullah yang boleh membawa kejayaan kepada mereka,” katanya.
Ujar Zul lagi, masyarakat hari ini seolah-olah merasakan sunnah dan al-Quran sebagai satu ikutan kuno dan ketinggalan.
“Jadi ramai yang memilih cara kehidupan seperti hari ini dengan tidak mengamalkan sunnah Nabi dengan melebihkan kehidupan duniawi,” ujarnya.
Untuk rekod, Zul mendirikan rumah tangga bersama isteri, Siti Raihan Mohd. Rodzi pada Disember 2007 dan dikurniakan enam orang cahaya mata masing-masing tiga perempuan dan tiga lelaki berusia antara setahun hingga sembilan tahun. – K! ONLINE


Janna masih kekal pengacara Melodi
Oleh FARHANA AB RAHMAN

22 Februari 2021, 8:07 pm
PETALING JAYA – Susulan kontroversi ‘Lisa Blackpig’ yang menggelegakkan namanya sehingga sohor dalam Twitter, terkini status seta kredibiliti pelakon Janna Nick sebagai pengacara Melodi turut dipersoalkan netizen.
Menjawab kemusykilan khalayak yang membangkitkan persoalan sedemikian, Penerbit Eksekutif Melodi, Jamil Hassan berkata, buat masa ini tiada perbincangan dibuat berhubung isu berkenaan, sekali gus mengekalkan Janna terus bersiaran pada Ahad ini.
“Buat masa ini tiada perbincangan lanjut mengenai perkara tersebut. Isu ini lebih kepada kisah peribadi Janna.
“Lebih baik sebarang pertanyaan diajukan kepada Janna sendiri. Maaf. Saya tidak boleh memberikan komen lebih lanjut mengenai perkara ini,” kata Jamil kepada Kosmo! Online.
Selain Nurul Jannah Muner atau lebih mesra dengan nama Janna Nick, program hiburan yang bersiaran setiap Ahad turut menampilkan Awal Ashaari sebagai pengacara bersama.
Pelakon yang mempunyai 6.2 juta pengikut di Instagram itu didakwa mempersendakan bintang K-pop, Lalisa Manoban atau Lisa daripada kumpulan tersohor Blackpink apabila menamakan seorang watak telefilem pertama arahannya, Delen sebagai ‘Lisa Blackpig’.

Keadaan bertambah tegang apabila video lama mengaitkan pelakon Melastik Ke Hatimu itu dengan kematian anggota kumpulan Shinee, Kim Jong-hyun, meninggal dunia pada 2017 kembali dikongsi peminat.
Janna memilih untuk membuat laporan polis apabila atas nasihat peguamnya apabila berdepan ugutan jenayah dan serangan peribadi termasuk membabitkan syarikat produksi miliknya, Janna Nick Studios. – K! ONLINE


Kebakaran di Jambatan Pulau Pinang libatkan kabel 132kV
22 Februari 2021, 8:24 pm
PETALING JAYA – Tenaga Nasional Berhad (TNB) memaklumkan bahawa kebakaran yang berlaku di Kilometer 3.2 Jambatan Pulau Pinang petang ini adalah melibatkan kabel 132 kilovolt (kV) dari Pencawang Masuk Utama (PMU) Bukit Tengah ke Bayan Mutiara.
Ketua Pegawai Grid TNB, Datuk Ir. Husaini Husin berkata, kebakaran dikesan berlaku kira-kira pukul 4 petang, namun punca sebenar kejadian masih dalam siasatan.
Menurutnya, TNB bekerjasama rapat dengan polis, bomba dan PLUS Malaysia Berhad (PLUS) bagi mengawal kebakaran bagi membolehkan aliran trafik di jambatan itu kembali lancar.
“Kami memohon maaf atas kesulitan yang timbul akibat kejadian ini,” katanya dalam satu kenyataan hari ini.
Husaini memberitahu, bekalan elektrik kepada semua pengguna di Pulau Pinang masih stabil dan proses baik pulih kerosakan kabel yang terjejas akan segera dijalankan.
Orang ramai dinasihatkan untuk menghubungi talian TNB CareLine 15454 sekiranya terdapat sebarang masalah. K! ONLINE


Lelaki meninggal dunia ketika berjoging
Oleh MOHD SYALMIZI HAMID

22 Februari 2021, 10:44 pm
SEBERANG PERAI – Seorang lelaki yang rebah semasa berjoging di kawasan sawah padi di Kampung Guar Kepayang, Kepala Batas di sini pagi tadi disahkan meninggal dunia akibat masalah jantung.
Dalam kejadian kira-kira pukul 8.30 pagi itu, mangsa, Jasni Ishak, 50, ditemui terbaring di atas jalan di tepi bendang oleh seorang penduduk kampung sebelum menghubungi ambulans.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa dikatakan keluar dari rumah untuk berjoging kira-kira pukul 7.30 pagi sebelum ditemui tidak sedarkan diri.
“Bagaimanapun mangsa disahkan meninggal dunia ketika dalam perjalanan ke Hospital Kepala Batas.
“Hasil bedah siasat petang tadi mendapati dia meninggal dunia akibat saluran jantung tersumbat,” katanya ketika dihubungi hari ini.
Jelasnya, berdasarkan maklumat daripada isteri mangsa, lelaki itu tidak mempunyai sebarang penyakit dan tiada rekod perubatan sebelum ini. K! ONLINE


Bantuan one-off RM500 diagih hari ini
Oleh MOHD. HUSNI MOHD. NOOR

22 Februari 2021, 8:33 pm
PUTRAJAYA – Bantuan one-off RM500 kepada pemandu teksi, bas sekolah, bas persiaran, kereta sewa dan e-hailing mula diagihkan secara berperingkat mulai hari ini.
Menteri Kewangan, Tengku Datuk Seri Zafrul Tengku Abdul Aziz berkata, bantuan menerusi  Pakej Bantuan Perlindungan Ekonomi dan Rakyat Malaysia (Permai) itu dijangka meringankan beban kumpulan berkenaan.
Beliau berkata, berdasarkan pangkalan data terkini, lebih kurang 110,000 pemandu teksi, bas sekolah, bas persiaran, kereta sewa dan kenderaan e-hailing sepenuh masa akan menerima bantuan tunai tersebut.
“Jumlah keseluruhan bantuan membabitkan sejumlah RM55 juta.
“Sukacita dimaklumkan bahawa pembayaran pertama telahpun dibuat mulai hari ini,” katanya menerusi kenyataan akhbar hari ini.
Katanya, seramai 20,000 pemandu teksi dan kereta sewa menerima bantuan tersebut yang telah dikreditkan manakala baki 15,000 lagi akan menerima bantuan secara berperingkat selewat-lewatnya 15 Mac ini.

Tengku Zafrul berkata, baki 75,000 penerima termasuk pemandu e-hailing, bas sekolah dan bas persiaran akan mula menerima bantuan tersebut secara berperingkat mulai Jumaat ini. K! ONLINE


Gua Matsoorat bakal jadi geotapak ke-19
Oleh SHAARANI ISMAIL

22 Februari 2021, 7:19 pm
IPOH – Gua Matsoorat yang terletak berhampiran Gunung Lang dekat ini bakal menjadi geotapak ke-19 dalam Geopark Lembah Kinta.
Menteri Tenaga dan Sumber Asli, Datuk Seri Dr. Shamsul Anuar Nasarah berkata, pihaknya akan bekerjasama dengan kerajaan negeri bersama Jabatan Mineral dan Geosains (JMG) dalam merealisasikan usaha itu.
“Kita sudah ada 18 geotapak dalam Geopark Lembah Kinta iaitu beberapa kawasan yang kita perakukan. Saya percaya usaha sedang dilakukan untuk membolehkan kawasan itu mempunyai nilai dan ciri yang boleh dikategorikan sebagai satu lagi geotapak di Geopark Lembah Kinta ini.
“Itu satu lagi tarikan baharu sebab saya percaya dari masa ke masa kita mesti menambah baik untuk bolehkan kawasan ini ditingkatkan terutama sekali kalau dapat penemuan geotapak baharu dan dari lawatan tadi pun kita nampak nilainya sangat tinggi,” katanya.
Beliau berkata demikian kepada pemberita selepas mengadakan lawatan kerja ke geotapak Gunung Lang Geopark Lembah Kinta di sini hari ini.
Hadir sama, Pengerusi Jawatankuasa Perumahan, Kerajaan Tempatan dan Pelancongan Perak, Datuk Nolee Ashilin Mohamed Radzi dan Ketua Setiausaha Kemenerian Tenaga dan Sumber Asli, Datuk Zurinah Pawanteh.

Dalam pada itu, Shamsul Anuar berkata, satu geopark iaitu Geopark Lenggong akan diisytiharkan sebagai geopark kedua Perak Julai ini. K! ONLINE


Kamal Adli makin ‘kering’, kini bebas Covid-19
Oleh MOHD. HAIKAL ISA

22 Februari 2021, 7:32 pm
PETALING JAYA – Hampir sebulan menyepi daripada sebarang perkongsian dalam media sosial, pelakon Kamal Adli rupa-rupanya melalui hari-hari sebagai pesakit Covid-19.
Kamal atau nama lengkapnya, Ahmad Kamal Ahmad Adli, 34, berkata, dia disahkan positif virus berbahaya itu awal Januari lalu namun kini telah bebas sepenuhnya setelah menjalani tempoh kuarantin selama 20 hari..
“Saya dapat tahu saya positif awal Januari lalu. Tak pasti dapat dari mana sebab sekeliling saya tiada siapa yang positif.
“Saya kuarantin kendiri selama 20 hari tidak berjumpa sesiapa seperti yang disarankan Kementerian Kesihatan Malaysia (KKM),” katanya kepada Kosmo! Online.
Ditanya tentang kondisi fizikal yang semakin cengkung dan agak kurus, Kamal berkata, dia hilang selera makan semasa dijangkiti virus tersebut.
“Saya hilang deria rasa dan bau. Itu yang kurang rasa nak makan. Apa pun, syukur kerana sekarang sudah negatif. Keadaan saya sekarang sihat walafiat,” ujarnya.

Mengulas tentang projek lakonan terbaharu, Kamal sekarang sibuk di lokasi penggambaran yang bakal ditayangkan di Astro berjudul Duit yang berkisar tentang penggubahan wang haram atau money laundering.
Terdahulu, Kamal mengejutkan peminat apabila berkongsi sekeping foto dirinya dalam Instagram menampilkan fizikal yang agak susut berbanding biasa dengan pemberitahuan telah bebas daripada virus Covid-19.
“I’m back! Lama hilang sebab hari itu saya positif Covid-19. Kuarantin tapi sekarang sudah negatif,” tulis kekasih Uqasha Senrose itu dalam Instagram. – K! ONLINE


876 individu memasuki negara ini dikuarantin
Oleh NUR HUDA MUSA

22 Februari 2021, 6:39 pm
KUALA LUMPUR – Seramai 876 individu tiba di semua pintu masuk antarabangsa semalam dan semuanya telah dikuarantin di stesen-stesen kuarantin di seluruh negara.
Menteri Kanan (Keselamatan), Datuk Seri Ismail Sabri Yaakob berkata, secara kumulatifnya, sejak 24 Julai 2020, seramai 128,673 individu telah pulang ke tanah air dan kesemua ditempatkan di 76 hotel dan 12 Institut Latihan Awam (ILA) serta Institut Pengajian Swasta di seluruh negara.
“Daripada jumlah itu, seramai 7,582 individu telah dikuarantin dan seramai 120,409 orang dibenarkan pulang manakala 682 lagi dibawa ke hospital,” katanya dalam satu kenyataan di sini hari ini.
Dalam pada itu Ismail Sabri berkata, seramai 509 individu ditahan atas kesalahan ingkar prosedur operasi standard (SOP) semalam.
“Daripada jumlah itu, seramai 466 individu telah dikompaun, 39 direman manakala empat lagi individu dijamin,” ujarnya.
Antara kesalahan direkodkan ialah rentas daerah/negeri tanpa kebenaran (120); gagal menyediakan peralatan/merekod diri/pelanggan (111), tiada penjarakan fizikal (95), aktiviti Perjudian (54), tidak memakai pelitup muka (49), aktiviti Pusat Hiburan (37), keluar rumah tanpa alasan munasabah (11), premis beroperasi lebih masa/tanpa kebenaran (8) dan lain-lain (24). – K! ONLINE


57 pegawai dan anggota PDRM iringi penghantaran vaksin ke Perak
Oleh ASLIZA MUSA

22 Februari 2021, 7:48 pm
IPOH – Polis Perak menggerakkan lima pegawai dan 52 anggota bagi membantu kelancaran perjalanan membawa dos vaksin fasa pertama dari Bayan Lepas, Pulang Pinang ke Perak pada Rabu ini.
Ketua Polis Perak, Datuk Mior Faridalathrash Wahid berkata, 20 unit kereta peronda polis (MPV) dan 12 buah motosikal trafik berkuasa tinggi akan mengiringi trak DHL Express yang membawa vaksin Covid-19 ke empat tempat penyimpanan di negeri ini.
“Kenderaan membawa vaksin itu akan diiringi terus ke tempat penyimpanan iaitu di Hospital Raja Permaisuri Bainun (HRPB) di Ipoh, Hospital Teluk Intan, Hospital Taiping dan Hospital Angkatan Tentera (HAT) di Lumut.
“Pegawai dan anggota polis daripada empat Ibu Pejabat Polis Daerah (IPD) iaitu Ipoh, Taiping, Manjung dan Hilir Perak terbabit dalam mengiringi vaksin berkenaan bagi memastikan ia tiba di lokasi ditetapkan dengan selamat,” katanya di sini hari ini.
Terdahulu, beliau melawat Sekolah Menengah Kebangsaan (SMK) Anderson di sini bagi memantau pematuhan prosedur operasi standard (SOP) Covid-19 sempena peperiksaan Sijil Pelajaran Malaysia (SPM) 2020 yang bermula hari ini.
Mengulas lanjut, beliau berkata, pihaknya akan memberi sokongan penuh kepada Kementerian Kesihatan dalam memastikan vaksin tersebut selamat sampai ke negeri ini.

Katanya, lebih 33,000 petugas barisan hadapan di negeri ini akan menerima suntikan tersebut dan daripada jumlah itu, 10,924 orang adalah warga polis Kontinjen Perak melibatkan pelbagai elemen PDRM. K! ONLINE


Kabel elektrik terbakar, Jambatan Pulau Pinang keluar asap
Oleh MOHD SYALMIZI HAMID

22 Februari 2021, 6:53 pm
SEBERANG PERAI – Pengguna jalan raya di Jambatan Pulau Pinang dekat Perai di sini gempar apabila melihat kepulan asap keluar dari bawah struktur jambatan berkenaan hari ini.
Kejadian kira-kira pukul 5 petang itu menyebabkan kesesakan apabila terdapat pemandu yang bimbang setelah melihat asap berwarna hitam keluar melalui beberapa lubang kecil di tengah jalan.
Menurut jurucakap Jabatan Bomba dan Penyelamat negeri, pihaknya menerima panggilan berhubung kebakaran kabel elektrik di Kilometer 3.3 jambatan berkenaan.
“Pasukan dari Balai Bomba dan Penyelamat Perai bergegas ke lokasi dan mendapati kebakaran melibatkan kabel elektrik di bawah Jambatan Pulau Pinang.
“Tiada akses laluan ke lokasi untuk membuat pemadaman dan anggota bersama Pasukan Tindakan Kecemasan (ERT) ke lokasi tersebut melalui akses lain,” katanya kepada pemberita hari ini.
Menurutnya, tiada mangsa dilaporkan terlibat dalam kejadian itu. – K! ONLINE


Mahkamah tolak sita RM677,000 milik UMNO Johor
Oleh NUZULSHAM SHAMSUDDIN

22 Februari 2021, 7:24 pm
KUALA LUMPUR – Pihak pendakwaan gagal dalam permohonan di Mahkamah Tinggi di sini hari ini untuk melucut hak wang berjumlah RM677,872.55 yang disita Suruhanjaya Pencegahan Rasuah Malaysia (SPRM) daripada Badan Perhubungan UMNO Negeri Johor, yang didakwa berkaitan skandal penyelewengan dana 1Malaysia Development Berhad (1MDB).
Ia berikutan apabila Hakim Datuk Muhammad Jamil Hussin dalam keputusannya menolak permohonan pihak pendakwaan selaku pemohon terhadap Badan Perhubungan UMNO Negeri Johor sebagai responden.
Dalam penghakiman, Muhammad Jamil berkata, mahkamah mendapati, pemohon gagal membuktikan wang yang disita adalah hasil daripada aktiviti haram selain Badan Perhubungan UMNO Negeri Johor telah mengemukakan keterangan untuk membuktikan bahawa wang yang disita diterima daripada sumber-sumber lain.
“Atas imbangan kebarangkalian, mahkamah mendapati pemohon gagal membuktikan bahawa wang yang disita adalah hasil daripada aktiviti haram. Oleh itu, permohonan pemohon ditolak,” kata hakim itu.
Terdahulu dalam prosiding itu, pendakwaan dikendalikan Timbalan Pendakwa Raya, Nik Haslinie Hashim, manakala peguam Syahrul Syazwan Salehin mewakili Badan Perhubungan UMNO Negeri Johor.
Permohonan lucut hak itu difailkan pihak pendakwaan terhadap UMNO Negeri Johor mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Sebelum ini, bekas Ketua Pesuruhjaya SPRM, Latheefa Koya berkata agensi itu telah memfailkan permohonan tersebut terhadap 41 entiti.
Antaranya terdiri daripada individu, syarikat dan parti politik untuk mendapatkan semula kira-kira RM270 juta yang mempunyai kaitan dengan 1MDB yang SPRM percaya wang berkenaan dipindahkan daripada akaun bekas Perdana Menteri, Datuk Seri Najib Tun Razak. K !ONLINE


Bentong bakal jadi bandar raya kedua di Pahang
Oleh KOSMO!

22 Februari 2021, 7:04 pm
Oleh SALEHUDIN MAT RASAD
MARAN – Selepas Kuantan diangkat menjadi bandar raya semalam, Bentong yang terletak berhampiran Lembah Kelang pula dijangka bakal menjadi bandar raya kedua di negeri ini selepas menepati kriteria yang ditetapkan.
Menteri Perumahan dan Kerajaan Tempatan, Datuk Zuraida Kamaruddin berkata, pada masa ini pihak kementerian menunggu permohonan daripada Majlis Mesyuarat Kerajaan Tempatan bagi mendapat pertimbangan daripada Kabinet bagi merealisasikan perkara itu.
“Pada dasarnya tiada masalah untuk (merealisasikan) Bandaraya Bentong dalam tempoh setahun dua ini dan pihak kementerian sangat komited menyokongnya.
“Majlis Perbandaran Bentong mempunyai kriteria menjadi bandar raya termasuklah jumlah penduduk hampir 500,000 orang dengan merekodkan pendapatan kira-kira RM100 juta setahun,” katanya dalam lawatan kerja di sini, hari ini.
Hadir sama, Ahli Parlimen Maran, Datuk Seri Ismail Abd. Muttalib dan Pengerusi Jawatankuasa Perpaduan, Kebajikan Masyarakat, Pembangunan Wanita dan Keluarga negeri, Datuk Seri Shahaniza Shamsuddin.

Sempena lawatan ke daerah itu, beliau turut meluluskan peruntukan sebanyak RM7 juta kepada Majlis Daerah Maran untuk membaiki kerosakan akibat banjir, pengurusan sisa pepejal dan menaik taraf lokasi pelancongan di daerah itu.
Dalam pada itu, beliau berkata, kementerian juga komited untuk mengangkat Cameron Highlands sebagai Majlis Perbandaran Cameron Highlands sesuai dengan lokasi tumpuan utama pelancong negara ini. K! ONLINE


Lima peruncit, pemborong dikesan naikkan harga LPG
Oleh ROSLIZA MOHAMED

22 Februari 2021, 7:42 pm
KOTA BHARU – Lima peruncit dan pemborong di negeri ini dikesan menaikkan harga kawalan yang ditetapkan kerajaan untuk jualan gas petroleum cecair (LPG) dalam operasi khas yang dijalankan Kementerian Perdagangan Dalam Negeri dan Hal Ehwal Pengguna ( KPDNHEP) Kelantan.
Ketua Pegawai Penguat Kuasa KPDNHEP negeri, Azanizam Affendi Juri berkata, operasi tersebut dijalankan selama lima hari bermula Khamis lalu sehingga hari ini.
Katanya, dalam operasi itu, KPDNHEP Kelantan telah memeriksa sebanyak 34 premis peruncit dan pemborong di seluruh negeri.
“Lima kes menaikkan harga LPG dikesan dengan dua tindakan kes di bawah Akta Kawalan Harga dan Antipencatutan 2011 iaitu premis peruncit melanggar arahan pengawal bekalan dengan menjual barangan kawalan melebihi harga yang ditetapkan.
“Tiga premis lagi dikesan melakukan kesalahan mengikut Akta Kawalan Bekalan 1961 iaitu urus niga tanpa sebarang lesen sah terhadap barang kawalan bersubsidi,” katanya dalam satu kenyataan hari ini.
Menurut Azanizam Affendi, pihaknya mengingatkan peniaga supaya mematuhi penetapan harga jualan runcit LPG iaitu RM19 bagi silinder 10 kilogram (kg), RM22.80 (12kg) dan RM26.60 (14kg).

Katanya, KPDNHEP Kelantan juga sentiasa memandang serius isu barangan kawalan bagi mengelak ia diseleweng sehingga menyebabkan gangguan kepada jumlah bekalan itu. K! ONLINE


2,192 kes baharu, 3,414 dilaporkan sembuh
Oleh SITI A'ISYAH SUKAIMI

22 Februari 2021, 6:29 pm
PUTRAJAYA – Sebanyak 2,192 kes baharu dilaporkan hari ini menjadikan jumlah kes positif Covid-19 di negara ini sebanyak 285,761 kes.
Menurut ciapan Twitter Kementerian Kesihatan Malaysia (KKM), daripada jumlah tersebut, sebanyak tiga kes import mendapat jangkitan dari luar negara manakala, 2,189 kes adalah penularan tempatan.
“Selain itu, kes aktif dengan kebolehjangkitan Covid-19 pula sebanyak 32,076 kes.
“Terdapat 3,414 kes sembuh dicatatkan hari ini dan jumlah kumulatif kes sembuh sepenuhnya daripada Covid-19 adalah sebanyak 252,623 kes,” ujarnya ciapan tersebut di sini hari ini.
Dalam masa sama, jelasnya, terdapat enam kematian baharu menjadikan sebanyak 1,062 jumlah kematian Covid-19 di negara ini.
Sementara itu, sebanyak 199 kes positif sedang dirawat di Unit Rawatan Rapi dengan 91 kes memerlukan bantuan pernafasan. -K! ONLINE


48,018 guru dianggap wira tidak didendang
22 Februari 2021, 6:47 pm
PETALING JAYA – Seramai 48,018 guru adalah antara wira yang tidak didendang dalam memastikan seramai 401,105 pelajar tingkatan lima dapat menjawab peperiksaan Sijil Pelajaran Malaysia (SPM) dalam keadaan teratur serta berjalan lancar.
Menteri Kanan (Pendidikan), Datuk Dr. Radzi Jidin menerusi satu hantaran yang dikongsi di akaun Facebok miliknya berkata, dalam keadaan yang mencabar sepanjang tahun lalu, guru-guru yang mengajar murid tingkatan lima bertungkus-lumus menggunakan pelbagai pendekatan bagi mendidik calon SPM yang bakal menduduki peperiksaan.
“Ada yang pada asalnya memilih bersara awal, namun menangguhkan persaraan mereka demi memastikan anak didik mereka dapat membuat persiapan terbaik.
“Mungkin ramai yang tidak tahu bahawa dalam memastikan peperiksaan SPM yang melibatkan 401,105 calon SPM 2020 dapat dilaksanakan dengan teratur di seluruh negara, terdapat lebih 48,018 guru yang menjadi petugas peperiksaan termasuklah pengawas peperiksaan dan pemeriksa kertas,” tulisnya hari ini.
Menurutnya, bagi guru-guru yang tidak menjadi pengawas peperiksaan pula, mereka bertugas di sekolah masing-masing bagi membantu memastikan keadaan di sekolah teratur dan peperiksaan dapat dijalankan dengan lancar dan mematuhi prosedur operasi standard (SOP) yang ditetapkan.
Sementara itu, Radzi mengadakan lawatan di Sekolah Menengah Kebangsaan (SMK) Saujana Impian dan SMK Seri Kembangan, tersentuh melihat kerjasama yang ditunjukkan para pendidik.

“Hanya yang melihat keadaan sebenar dapat menyelaminya. Saya yakin begitulah situasinya di seluruh negara.
“Kami ibarat sebuah keluarga besar yang pastinya ingin melakukan yang terbaik untuk anak-anak. Terima kasih, cikgu!,” ujarnya. – K! ONLINE


PKPD di dua lokaliti di Sabah, Sarawak bermula esok
Oleh NUR HUDA MUSA

22 Februari 2021, 6:01 pm
PETALING JAYA – Sidang khas hari ini bersetuju melaksanakan Perintah Kawalan Pergerakan Diperketatkan (PKPD) di Kampung Emperoh Jambu, Padawan, Bahagian Kuching, Sarawak bermula 23 Februari hingga 8 Mac 2021.
Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat selepas Kementerian Kesihatan Malaysia (KKM) mengesahkan sebanyak 60 kes positif Covid-19 telah dilaporkan yang melibatkan lokaliti tersebut.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di Kampung Emperoh Jambu, Padawan, Bahagian Kuching, Sarawak bermula esok sehingga 8 Mac depan.
“KKM mengesahkan berlaku peningkatan kes secara mendadak di lokaliti berkenaan dan kadar kebolehjangkitan dalam komuniti adalah tinggi,” katanya dalam satu kenyataan di sini hari ini.
Jelasnya, pelaksanaan PKPD itu untuk memudahkan KKM melaksanakan saringan secara bersasar ke atas hampir 1,215 orang penduduk serta mengawal pergerakan dan penularan jangkitan dalam komuniti.
Dalam pada itu Ismail Sabri berkata, kerajaan turut bersetuju untuk melaksanakan PKPD di Kampung Tanah Merah, Kota Marudu, Sabah bermula 23 Februari sehingga 8 Mac 2021.

“KKM mengesahkan terdapat peningkatan kes secara mendadak yang melibatkan lokaliti ini apabila sebanyak 57 orang didapati positif Covid-19 hasil daripada 226 ujian saringan yang telah dilaksanakan.
“Pelaksanaan PKPD ini untuk memudahkan KKM melaksanakan saringan secara bersasar ke atas hampir 545 orang penduduk yang tinggal di lokaliti ini dan seterusnya untuk mengawal jangkitan Covid-19 dalam komuniti,” ujarnya. – K! ONLINE